Lelaki nyaris mati minum air teh ketum
Oleh KOSMO!

17 Mac 2023, 8:00 pm
BANGKOK – Seorang lelaki Thailand berkata bahawa dia nyaris mati selepas menggantikan air minuman dengan teh ketum, lapor portal berita Thaiger hari ini.
Sehubungan itu, dia memberi amaran kepada orang lain supaya tidak menyalahgunakan daun itu.
Lelaki Thailand bertatu bernama Jaonai menjadi tajuk utama media sosial selepas dia menyiarkan tentang pengalaman ngerinya itu di laman Facebook.
Jaonai menyiarkan gambar dirinya terbaring di atas katil hospital dengan balutan menutup parut pembedahan yang panjang.
“Saya telah menjalani pembedahan. Saya tidur di hospital selama 10 hari sejak itu. Jika saya menunggu lebih lama untuk menjalani pembedahan, saya sudah mati. Lima hari sebelum pembedahan adalah kesakitan. Saya sangat sakit. Saya tidak dapat berbuat apa-apa. Saya tidak mempunyai apa-apa kekuatan.
“Usus saya tersumbat dan busuk. Saya tidak boleh makan apa-apa selama 10 hari. Sebabnya saya banyak minum teh ketum berbanding air,” kata Jaonai di akaun  Facebooknya.

“Sesiapa yang memilih untuk minum kratom pastikan ia ditapis dengan baik dan anda membelinya dari kedai yang bersih.
“Awak boleh berhenti. Berhati-hati supaya anda tidak menjadi seperti saya. Ia adalah dua minggu yang sangat sukar. Berat saya 60 kilogram kini hanya 48 kilogram,” tulisnya lagi. – Agensi


Hujan lebat, ribut petir landa 7 negeri petang ini
Oleh KOSMO!

17 Mac 2023, 5:36 pm
PETALING JAYA – Jabatan Meteorologi (MetMalaysia) meramalkan hujan lebat serta ribut petir dan angin kencang bakal melanda tujuh negeri pada petang ini.
MetMalaysia menerusi laporan cuaca di Facebook memaklumkan antara kawasan berisiko adalah Kulim, Kedah serta beberapa daerah sekitar Pulau Pinang seperti Seberang Perai Utara, Seberang Perai Tengah dan Seberang Perai Selatan.
Selain itu, bagi negeri Selangor pula melibatkan Sabak Bernam, Hulu Selangor, Gombak dan Petaling.
“Hujan lebat serta ribut petir juga tertumpu sekitar Kuala Lumpur pada petang ini, manakala di Johor melibatkan Muar, Batu Pahat dan Pontian,” katanya sebentar tadi.
Tambah MetMalaysia, bagi tinjauan cuaca di Sarawak dan Sabah, hujan serta ribut petir dilaporkan berlaku di beberapa bahagian negeri tersebut.
“Di Sarawak melibatkan Sarikei (Pakan dan Julau), Sibu (Sibu dan Selangau) dan Mukah (Tanjung Manis dan Daro).

“Di Sabah, antara kawasan terkesan adalah di bahagian Pantai Barat (Penampang, Kota Kinabalu dan Tuaran) dan Tawau (Tawau dan Lahad Datu),” ujarnya.
Sehubungan itu, MetMalaysia mengeluarkan amaran ribut petir bagi kawasan-kawasan terlibat yang berkuat kuasa sehingga pukul 8 malam hari ini. – KOSMO! ONLINE


Bomba selamatkan anak kucing jatuh longkang
Oleh NOR AINNA HAMZAH

17 Mac 2023, 5:19 pm
TAMPIN – Seekor anak kucing yang kesejukan selepas terjatuh ke dalam longkang sedalam enam meter berjaya diselamatkan oleh pasukan bomba hari ini.
Ketua Balai Bomba dan Penyelamat Tampin, Penolong Penguasa Bomba (PPgB) Balai Bomba dan Penyelamat Tampin, Mohd Zayyid Zakaria berkata, pasukannya menerima panggilan dari warga Sekolah Kebangsaan (SK) Tunku Besar Tampin yang memaklumkan kejadian tersebut pada pukul 9.22 pagi.
Menurutnya, sebaik sampai ke lokasi, pasukan bomba telah mendapati terdapat seekor anak kucing yang terjatuh ke dalam longkang dengan kedalaman lebih enam meter dan masih lagi dalam keadaan hidup.
“Anggota operasi menggunakan dua unit alat penafasan bagi memasuki laluan longkang yang tertutup dan jarak daripada anak kucing tersebut untuk diselamatkan kira-kira 66 meter.
“Pasukan bomba mengambil masa kira-kira 10 minit untuk menyelamatkan anak kucing berkenaan, Selepas berjaya diselamatkan, anak kucing tersebut diserahkan kepada pihak sekolah,” katanya hari ini. – KOSMO! ONLINE


Menyamar ‘rider’ hantar 111 botol ketum
Oleh AZMI NORDIN

17 Mac 2023, 5:48 pm
AMPANG JAYA – Sebanyak 111 botol berisi air ketum dirampas selepas polis menahan seorang penunggang motosikal yang membawa bahan larangan itu di Pandan Indah, di sini, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, penahanan lelaki itu dibuat pukul 5 petang menerusi Op Tapis Khas di kawasan tersebut.
Katanya, pemeriksaan ke atas suspek menemui 11 botol plastik berisi air ketum dengan isipadu 8.25 liter.
“Hasil soal siasat membawa kepada tangkapan kedua, seorang lelaki tempatan di sebuah rumah di Ampang dan menemui dua plastik berisi air ketum.
“Hasil soal siasat membawa pihak berkuasa ke sebuah lagi rumah di Ampang dan merampas 111 lagi botol berisi air ketum dengan isipadu 83.25 liter.
Menurut Mohamad Farouk, semakan ke atas dua suspek berusia 25 dan 35 tahun itu mendapati mereka tidak memiliki rekod jenayah dan ujian air kencing juga negatif bahan terlarang.

Jelasnya, suspek menggunakan beg penghantar ketika membawa bahan terlarang itu bagi mengaburi mata pihak berkuasa.
“Rampasan bernilai RM1,200 dan dua suspek tersebut direman selama tiga hari sehingga Isnin ini. Kes disiasat di bawah Seksyen 30 (3) Akta Racun 1952.,” ujarnya. – KOSMO! ONLINE.


Suami ‘scammer’ kahwin kerana mahu jual lembu isteri
Oleh KOSMO!

17 Mac 2023, 5:33 pm
BEIJING – Seorang isteri menghubungi polis yang menyebabkan suaminya ditangkap kerana menipu selepas berkahwin dengan mangsa hanya kerana dia mempunyai dua ekor lembu yang kemudian dijual atas suaminya, lapor portal berita South China Morning Post (SCMP) hari ini.
Wanita itu dikenali sebagai Hongjuan dan menetap di wilayah Heilongjiang, China. Dia yang memiliki ladang menyedari suaminya, Dacheng sebenarnya tidak berduit dan menipu dengan memujuknya untuk berkahwin, lapor SCMP memetik laporan Star Video.
Hongjuan bertemu Dacheng secara online dan tidak lama kemudian, jatuh cinta dengannya. Dia mempercayai dakwaan Dacheng yang mengaku kaya dan mempunyai syarikat sendiri, tiga hartanah dan wang simpanan 1.1 juta yuan (RM717,693).
Sekitar 20 hari selepas berkenalan, pasangan itu berkahwin, namun pada hari perkahwinan mereka, Dacheng meyakinkan Hongjuan supaya menjual dua ekor lembunya untuk membiayai kehidupan lebih baik di bandar. Wanita itu bersetuju menjual lembunya pada harga 17,000 yuan (RM11,091).
Dia juga menyedari ada sesuatu yang tidak kena apabila Dacheng tidak pernah pergi bekerja dan ketagih membeli tiket loteri di mana dia telah membelanjakan wang hasil jualan lembu itu.
Selepas wang tunai habis, Dacheng memberitahu Hongjuan untuk pulang ke rumahnya di luar bandarnya secara bersendirian untuk menyambut Tahun Baru Cina dan berkata, dia terpaksa mengikuti trip lawatan perjalanan perniagaan.

Hongjuan masih mempercayai suami baharunya tetapi kerana tiada wang, dia meminta Dacheng membantu membayar perjalanannya pulang ke kampung, namun mendapati lelaki tersebut telah menukar nombor telefon, memadam akaun media sosialnya dan menghilangkan diri.
Namun, akhirnya pihak bank mengesahkan bahawa akaun bersama mereka tidak mempunyai deposit 1.1 juta yuan menyebabkan si isteri menghubungi polis yang tidak lama kemudian menangkap Dacheng.
“Saya berkahwin dengannya untuk lembunya. Apabila saya perasan dia tidak mempunyai wang lagi, saya tinggalkan dia,” kata Dacheng semasa disoal siasat.  – Agensi


Tak rela bermadu, saya bukan wanita kuat – Ezzaty Abdullah
Oleh NUR AL-FAIRUZA SYARFA NOR SAIDI

17 Mac 2023, 5:10 pm
PETALING JAYA – Pelakon Ezzaty Abdullah tidak menyangka kenyataan berhubungan pendiriannya yang enggan menyokong poligami serta rela berundur diri daripada hidup bermadu disalah erti sesetengah pihak.
Jelas Ezzaty, 33, dia sebenarnya langsung tidak menentang poligami kerana perkara tersebut bukan sesuatu yang dilarang dalam Islam.
Cuma jelas pelakon itu, jika keadaan sebegitu (poligami) berlaku dalam hidupnya, dia mengakui tidak kuat berdepan ujian tersebut dan lebih rela mengundur diri secara sukarela sekali gus mengakhiri perkahwinan secara aman berbanding sibuk berbalah.
“Kadang-kadang apa yang kita cakap orang akan salah ertikan.
“Individu yang menuduh saya menentang poligami mungkin tidak menonton video temu bual saya sampai habis, jadi dia tidak faham maksud yang cuba disampaikan.
“Minta maaf cakap, saya tidak mampu menerima perkara seperti itu kerana saya bukan wanita yang kuat,” katanya ketika ditemui semasa tayangan perdana episod pertama siri Liar, kelmarin.

Bagaimanapun, pelakon filem Kau Takdirku itu menerima teguran perihal kenyataannya daripada individu tersebut yang juga merupakan seorang selebriti.
Meskipun begitu, Ezzaty menegaskan dia tetap tidak boleh menerima jika diduakan suaminya iaitu pelakon, Azwan Kombos.
“Kalau dia rasa ayat saya seolah-olah menunggang agama dan mahu jatuhkan hukum kepada saya, adakah dia nabi yang boleh berbuat demikian?
“Saya terima jika dia rasa dirinya seorang yang berilmu, cuma penyampaian saya bermaksud kalau Azwan ada perempuan lain yang mana mereka saling menyukai, saya akan pergi.
“Saya tidak mahu mengganggu kebahagiaan dan sanggup ke tepi kerana tidak rela hidup bermadu,” ujar Ezzaty.
Ditebak tentang kemampuannya berkongsi kasih dengan wanita lain, ibu kepada dua anak itu sebolehnya enggan merasai pengalaman sebegitu, namun dia tidak memandang serong terhadap individu yang ingin berkahwin lebih dari satu.
“Kalau boleh cuba (berpoligami), saya tidak mahu pun merasai pengalaman begitu. Saya sokong poligami kalau lelaki mampu berlaku adil dan bertanggungjawab dengan isterinya,” jelasnya.
Sebelum ini, Ezzaty mengeluarkan kenyataan bahawa dia menolak sekeras-kerasnya poligami dan rela diceraikan jika perlu menjalani kehidupan bermadu.
Pun begitu, kenyataannya mendapat perhatian seorang selebriti yang menganggap aktres drama The Maid itu menyerlahkan kebencian terhadap kehidupan berpoligami. – KOSMO! ONLINE


11 lelaki ponteng solat Jumaat, beri alasan baru balik masjid
Oleh KAMALIZA KAMARUDDIN

17 Mac 2023, 6:04 pm
KUALA TERENGGANU – Seramai 11 lelaki yang melepak di kawasan kedai sekitar hentian bas dan teksi di Tanjung di sini pada waktu solat Jumaat ditahan pasukan penguat kuasa Jabatan Hal Ehwal Agama Terengganu (JHEAT) hari ini.
Kesemua mereka yang ditahan itu berusia 20 hingga 50 tahun. Daripada jumlah itu, enam daripada mereka adalah pekerja sebuah pasar raya berhampiran.
Ketua Penolong Pesuruhjaya Bahagian Penguatkuasaan JHEAT, Khairul Azizi Idris berkata, mereka memberi alasan sudah menunaikan solat Jumaat dan baru pulang dari masjid ketika ditahan.
“Bagaimanapun, kita tidak menerima alasan itu kerana pegawai penguat kuasa syariah wanita membuat pemantauan sejak pukul 1.15 tengah hari.
“Pemantauan mendapati mereka memang berada di situ dan tidak pergi menunaikan solat Jumaat sehingga ditahan,” katanya ketika dihubungi Kosmo! di sini hari ini.
Khairul Azizi berkata, kesemua lelaki tersebut akan didakwa mengikut Seksyen 16 Enakmen Kesalahan Jenayah Syariah (Takzir) Terengganu 2001 (pindaan 2016).

“Sabit kesalahan, mereka boleh didenda maksimum RM3,000 atau dipenjara sehingga dua tahun atau kedua-duanya. Kita mengingatkan lelaki Muslim supaya tidak culas menunaikan solat Jumaat kerana ia adalah wajib kecuali uzur,” katanya. – KOSMO! ONLINE


Tuduhan KBS berkait gerakan Kristian disiasat
Oleh NURUL IZZATI ZAINI

17 Mac 2023, 5:34 pm
PETALING JAYA – Polis menjalankan siasatan berhubung hantaran Facebook Che’Gubard Original yang mengaitkan Kementerian Belia dan Sukan (KBS) dengan gerakan Kristian Evangelist.
Hantaran itu turut menuduh bahawa kementerian tersebut menyalurkan dana kepada sebuah pertubuhan bukan kerajaan (NGO) untuk menyeru belia bukan Kristian ke gereja.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan tentang hantaran yang dimuat naik pada 15 Mac lalu.
“Semakan mendapati hantaran tersebut menerima 544 komen, 377 perkongsian dan 448 respons.
“Siasatan dijalankan di bawah Seksyen 500 Kanun Keseksaan dan Seksyen 233 Aka Komunikasi Dan Multimedia 1998,” katanya dalam kenyataan hari ini.
Eng Lai turut menasihati orang ramai tidak membuat spekulasi atau mengulas isu tersebut secara provokasi yang mungkin boleh menggugat ketenteraman serta keharmonian kaum di Malaysia.

“Tindakan tegas tanpa kompromi bakal diambil terhadap mana-mana individu yang sengaja mengeluarkan kenyataan yang mendatangkan kegusaran awam melalui isu-isu yang menyentuh sensitiviti agama dan kaum,” ujarnya.
Terdahulu, hantaran tersebut tular di media sosial dan mendapat perhatian menyeluruh khususnya umat Islam.
Che’Gubard Original dalam hantaran itu turut mendakwa selepas pendedahan dibuat oleh pihaknya, poster berbahasa Melayu tersebut telah pun dipadam oleh NGO berkenaan.
Dalam pada itu, menurut hantaran lain oleh Che’Gubard Original, pihaknya juga telah membuat laporan polis terhadap Hannah Yeoh berhubung dakwaan berkenaan di Ibu Pejabat Dang Wangi, semalam. – KOSMO! ONLINE


Rundingan agihan kerusi PN Selangor hampir selesai
Oleh MOHAMAD NAUFAL MOHAMAD IDRIS

17 Mac 2023, 5:01 pm
SHAH ALAM- Rundingan pengagihan kerusi beberapa parti komponen dalam Perikatan Nasional (PN) Selangor bagi menghadapi Pilihan Raya Negeri (PRN) hampir selesai.
Ketua Badan Pimpinan Negeri Bersatu Selangor, Datuk Abdul Rashid Asari berkata, setakat ini rundingan tersebut telah mencapai 60 peratus sebelum dimuktamadkan.
“Perbincangan kini memfokuskan parti mana yang akan bertanding di satu-satu Dewan Undangan Negeri (DUN).
“Apapun, keputusan parti mana akan bertanding akan ditentukan Jawatankuasa Pusat PN yang dipengerusikan oleh Pengerusi PN, Tan Sri Muhyiddin Yassin,” katanya di sini hari ini.
Menurut beliau, ahli parti yang akan dipilih adalah calon yang pasti menang di kerusi DUN tersebut.
Ditanya sama ada Bersatu Selangor akan melamar beberapa ahli politik yang kini tidak berparti menjadi calon mereka, Abdul Rashid berkata, pihaknya masih lagi belum membuat keputusan berhubung perkara ini.

“Keputusan untuk melamar ahli politik ini akan dibincangkan bersama dengan kepimpinan Pusat.
“Sebagai langkah awal menghadapi PRN, kita sudah mulakan Jelajah PN Best semalam dan akan menganjurkan program di beberapa lokasi di Selangor untuk tempoh beberapa bulan ini,” ujarnya. -KOSMO!ONLINE


Terkejut Honda BRV langgar dinding rumah
Oleh AZAHAR HASHIM

17 Mac 2023, 6:01 pm
KULIM – Tindakan seorang lelaki mengajak isterinya yang sarat hamil keluar makan tengah hari sebelum ke wad bersalin menyebabkan mereka terselamat dirempuh kereta di Taman Perak, di sini hari ini.
Dalam kejadian pukul 1.20 tengah hari itu, sebuah kenderaan jenis Honda BRV dipandu lelaki berusia 30-an serta anaknya berusia 17 tahun merempuh bahagian bilik tidur rumah mangsa.
Pekerja industri, Mohd. Shakir Fairuz Ahmad, 38, berkata, ketika kejadian, dia dan isterinya, Cici Lastri Lasrywan, 30, serta dua anak lelaki berusia sembilan dan tujuh tahun keluar makan.
“Disebabkan isteri akan masuk wad bersalin di Hospital Kulim esok, saya ambil keputusan untuk mengajaknya makan tengah hari bersama anak-anaknya pada waktu rehat.
“Saya pulang ke rumah pukul 12.45 tengah hari lalu kami keluar makan ke sebuah restoran di Lunas, namun ketika dalam perjalanan pulang, seorang jiran hubungi beritahu sebuah kenderaan merempuh rumah saya,” katanya ketika ditemui di sini.
Mohd. Shakir berkata, dia tergamam sebaik tiba di rumah, namun bersyukur kerana terselamat daripada kejadian yang tidak diingini.

“Kebiasaannya saya akan keluar makan bersama keluarga pada cuti hujung minggu dan bilik utama itu menjadi tempat melepak serta belajar dua anak saya,” ujarnya
Sementara itu, seorang jiran yang mahu dikenali sebagai Rosli berkata, ketika kejadian, dia berada di rumahnya sebelum terdengar dentuman kuat lalu berlari keluar untuk melihat kejadian yang berlaku.
“Pada mulanya saya sangka tong sampah jiran dilanggar, namun apabila melihat ke arah rumah Shakir saya nampak asap dan sebuah kereta merempuh rumah jiran saya,” katanya
Menurut Rosli, dia dan beberapa jiran membantu pemandu dan penumpang untuk keluar dari kenderaan mereka sebelum menghubungi talian kecemasan untuk mendapatkan bantuan. – KOSMO! ONLINE


Dua rakan dicekup edar dadah RM849,192
Oleh MOHD SHARKAWI LONDING

17 Mac 2023, 5:46 pm
JOHOR BAHRU – Dua rakan diberkas selepas terlibat dalam aktiviti pengedaran dadah berjumlah RM849,192 dalam empat serbuan di sekitar bandaraya ini, Selasa lalu.
Ketua Polis Johor, Datuk Kamarul Zaman Mamat berkata, mereka yang diberkas dalam operasi yang bermula pada pukul 5 petang sehingga 9 malam itu berusia 32 dan 38 tahun.
Menurutnya, sindiket yang aktif sejak Disember lalu menjadikan rumah sewa berpagar dan mempunyai pengawal keselamatan sebagai markas menyimpan dadah selain tempat membukus bahan terlarang itu.
“Dalam operasi itu, kita merampas pelbagai jenis dadah antaranya syabu seberat 21.27 kilogram (kg), serbuk ekstasi (727 gram), ketamin (554 gram), pil ekstasi (110 biji), eramin 5 (48 biji) serta magic mushroom (56.30 gram).
“Nilai rampasan dadah adalah RM849,192 dan bekalan dipercayai diseludup dari negara segi tiga emas,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Kamarul Zaman berkata, dalam serbuan itu, pihaknya menyita Toyota Vellfire, Proton Saga dan Yamaha LC selain jam tangan, wang tunai berjumlah RM1,730 menjadikan nilai keseluruhan sitaan adalah RM160,430.

Beliau berkata, ujian saringan air kencing mendapati salah seorang suspek positif ketamin. Kedua suspek tidak memiliki rekod jenayah lampau.
Jelasnya, kedua-dua suspek direman selama tujuh hari bermula 15 sehingga 21 Mac ini untuk siasatan lanjut di bawah Seksyen 39B Akta Dadah Berbahaya 1952. – KOSMO! ONLINE


Semua pihak bertanggungjawab sekat penyebaran bahan pornografi
Oleh ROSMIZAN RESDI

17 Mac 2023, 4:19 pm
KOTA BHARU – Semua pihak perlu bertindak tegas bagi menyekat laman web berkaitan bahan pornografi dalam usaha untuk membendung kes jenayah seksual daripada terus meningkat.
Timbalan Menteri Pembangunan Wanita, Keluarga dan Masyarakat, Aiman Athirah Sabu berkata, masalah tersebut dilihat sukar dibendung sekiranya banyak pengaruh pornografi yang tidak terkawal sekali gus memberi ruang kepada masyarakat untuk terdedah kepada jenayah terbabit.
Menurutnya, Kementerian Pembangunan Wanita, Keluarga dan Masyarakat (KPWKM) yakin dan percaya perkara itu sudah diambil serius oleh kerajaan sama ada pihak Suruhanjaya Komunikasi dan Multimedia (SKMM) atau Polis Diraja Malaysia (PDRM).
“Jenayah seksual boleh berlaku disebabkan oleh pengaruh media sosial dan penggunaan internet yang sukar dikawal apabila ia boleh diakses pada bila-bila masa.
“Oleh itu, perkara itu tidak boleh dianggap tanggungjawab KPWKM dan SKMM sahaja, sebaliknya ia perlu tindakan semua pihak untuk mengatasinya daripada terus berleluasa,”katanya pada sidang akhbar selepas merasmikan Karnival Hari Wanita Antarabangsa Kelantan (Hawa) 2023 di Mydin Mall, Tunjong di sini hari ini.
Mengulas lanjut, Aiman Athirah memberitahu, KPWKM juga sedang meneliti segala ruang dan faktor-faktor yang boleh membawa kepada jenayah seksual melibatkan kanak-kanak.


Nas Adila hidap kanser payudara tahap tiga
Oleh MOHD. HAIKAL ISA

17 Mac 2023, 4:20 pm
PETALING JAYA – Penyanyi Nas Adila reda dengan ketentuan Ilahi selepas disahkan doktor dirinya menghidap kanser payudara tahap tiga sejak Awal Mac lalu.
Nas Adila atau nama sebenarnya, Nas Adila Mohd. Dan bagaimanapun berkata, dia akan sentiasa berfikiran positif melawan penyakit tersebut dan menganggap ujian dalam bentuk kesakitan sebagai satu tanda Allah sayang kepada hamba-Nya.
“Awal tahun lalu saya mula rasa ketulan pada bahagian payudara dan lama-kelamaan semakin membesar. Apabila melakukan pemeriksaan melalui sampel, saya disahkan kanser dan berkemungkinan tahap tiga.
“Memanglah terkejut apabila doktor maklumkan hal tersebut. Bohong kalau saya katakan tidak sedih, tapi sejak awal lagi saya cuba lawan. Saya kena kuatkan hati dan reda dengan dugaan ini. Kita jalani sahaja hidup,” katanya.
Terkejut dimaklumkan doktor bahawa dirinya kini diuji dengan kanser, Nas memberitahu, dia akan melakukan ujian lanjut untuk mengetahui tahap sebenar penyakit tersebut dan memulakan rawatan kemoterapi pada minggu hadapan.
“Saya percaya setiap ujian itu sebagai tanda Allah masih sayang. Apabila dapat tahu tentang sakit ini, sebenarnya saya bersyukur kerana Allah jentik hati untuk dekatkan diri kepada-Nya.

“Pastinya saya akan cuba perbaiki diri menjadi lebih baik. Pada masa sama saya juga lebih prihatin dengan tahap kesihatan selain pengambilan makanan. Saya cuba sekuat mungkin untuk lawan sakit ini,” ujarnya.
Keluarga adalah sistem sokongan terkuat dan menurut Nas, disebabkan dugaan hidup tersebut, hubungannya dengan suami, Aliff Razali lebih akrab.
“Suami saya sangat tenang menerima berita ini. Dia banyak memberi semangat untuk saya. Hikmah di sebalik apa yang berlaku membuatkan hubungan kami lebih akrab.
“Saya banyak merujuk penghidap kanser lain. Mereka juga masih meneruskan aktiviti harian seperti biasa. Insya-Allah ada jalan ‘keluar’ untuk semua ini. Percaya dengan ketentuan Allah SWT,” ujar bekas peserta Akademi Fantasia 7 itu. – KOSMO! ONLI


Nat, pasar malam dan pasar tani Perlis hasilkan 1,129 tan sampah
Oleh SYED AZLAN SAYID HIZAR

17 Mac 2023, 4:46 pm
KANGAR – Sebanyak 1,129.4 tan kutipan sisa buangan daripada nat, pasar malam dan pasar tani direkodkan sepanjang tahun lalu di negeri ini.
Jumlah itu merangkumi dengan purata 94.2 tan sisa buangan daripada tapak buangan dalam tempoh sebulan manakala purata untuk satu lokasi pasar kecil adalah 8.56 tan kutipan sampah sebulan.
Menurut rekod terdapat sebanyak 27 lokasi perniagaan pasar kecil merangkumi 15 nat atau pasar pagi, lapan pasar malam dan empat pasar tani yang dibuka di seluruh negeri itu.
Justeru, Menteri Besar Perlis, Mohd. Shukri Ramli menggesa semua pihak termasuk peniaga nat atau pasar pagi menjaga kebersihan kerana kawasan tersebut adalah lokasi popular yang menjadi tumpuan masyarakat setempat dan pelancong dari luar.
“Secara umumnya, menjaga kebersihan adalah tuntutan agama dan ia selaras dengan Agenda Perlis Sihat Bersih 2021-2025 yang turut mempromosikan amalan kitar semula.
“Kerajaaan negeri juga turut merancang memperluaskan lagi promosi kempen nat bebas sampah di semua pasar pagi, pasar malam dan pasar tani di seluruh negeri ini bagi manambah baik tahap kebersihan semasa.

“Pihak berkuasa tempatan serta penganjur pusat-pusat jualan ini turut digesa menambah baik dan memperkemas aspek kebersihan kerana ia adalah tanggung jawab bersama dan bukan mengharapkan Jabatan serta agensi kerajaaan sahaja,” katanya dalam satu kenyatan di sini hari ini.
Terdahulu beliau mengetuai walkabout Kempen Nat Bebas Sampah bersama pegawai kanan pentadbiran negeri di Nat Behor Lateh di sini hari ini. – KOSMO! ONLINE


Kakak berkorban derma buah pinggang kepada adik
Oleh NUR ALWANI ZAFIRAH KHAIRUL

17 Mac 2023, 4:07 pm
PETALING JAYA – Seorang kakak sanggup berkorban dengan mendermakan sebelah buah pinggangnya kepada adik lelakinya yang menghadapi masalah kegagalan organ itu menerusi pembedahan di Hospital Selayang semalam.
Nabilla Ramli, 33, berkata, dia tidak sanggup melihat penderitaan yang ditanggung adiknya, Nadzrin Amril Ramli, 30, sejak tiga tahun lalu.
Katanya, sebagai kakak yang mempunyai seorang adik, dia mengambil risiko dibedah bagi memastikan Nadzrin kembali sembuh dan walaupun terpaksa bertahan dengan sebelah buah pinggang.
“Adik saya menghidap penyakit buah pinggang semasa berusia 27 tahun. Semasa itu dia mengalami simptom pening kepala, jantung berdebar, kencing berbuih dan serangan darah tinggi.
“Dua buah pinggangnya gagal berfungsi.  Bila fikirkan kami dua beradik sahaja, kalau saya tidak tolong, siapa lagi nak tolong. Dia satu-satunya adik yang saya ada.
“Saya halalkan buah pinggang kanan demi melihat adik kembali sihat. Saya tak nak tengok dia menjalani dialisis lagi,” katanya ketika dihubungi Kosmo! hari ini.

Terdahulu, kisah ibu tiga anak itu menjadi tular di media sosial apabila orang ramai kagum melihat pengorbanan seorang kakak dalam memastikan adiknya terus sihat seperti dikongsikan di Facebook Persatuan Sokongan Transplan Buah Pinggan Malaysia pagi tadi.
Bercerita lanjut, Nabilla memaklumkan, pada awalnya, ibunya, Fazliyatum Abu Samah, 56, turut menawarkan diri bagi mendermakan sebelah buah pinggangnya kepada anak bongsunya.
“Ibu mahu dermakan, tetapi saya tak bagi sebab dia sudah berusia bimbang tidak larat nanti,” ujarnya.
Katanya lagi, dia menunggu hampir tiga tahun untuk menjalani pembedahan pemindahan buah pinggang kepada adiknya itu.
“Selepas adik disahkan mengalami masalah buah pinggang tiga tahun lalu di Hospital Serdang, saya ambil keputusan untuk dermakan buah pinggang saya untuknya.
“Ambil masa setahun buat saringan di Hospital Serdang dari November 2021 hingga November 2022, tapi disebabkan ada masalah air kencing tidak cantik, 17 kali saya gagal selepas buat saringan dan alhamdulillah kali ke-18 baru lepas.
“Awal tahun ini, baru kami dapat tarikh pembedahan. Sepatutnya pada 9 Mac lalu, tapi ditunda sebab nadi saya dan adik tinggi masa dalam bilik pembedahan,” kongsinya.
Bagaimanapun, hari ini keadaan Nabilla dan Nadzrin semakin sihat dan mampu melakukan pergerakan sendiri.- KOSMO! ONLINE


2.63 juta benih ikan, udang galah dilepas di P. Pinang
Oleh ISWAN SHAFIQ ISA

17 Mac 2023, 4:14 pm
SEBERANG PERAI – Sebanyak 2.63 juta benih ikan dan udang galah telah dilepaskan ke perairan umum di negeri ini dengan menggunakan peruntukan berjumlah RM388,000 sejak tujuh tahun lalu.
Pengarah Perikanan negeri, Yazeereen A. Bakar berkata, secara amnya, pelepasan itu dilihat bermanfaat kepada penduduk setempat selain memberi manfaat khusus kepada kira-kira 345 orang nelayan darat di seluruh Pulau Pinang.
Menurutnya, ini bertujuan menambah, mengekalkan serta melindungi stok udang galah dan ikan yang terdapat di perairan umum selain dijadikan sebahagian kalendar aktiviti Jabatan Perikanan negeri yang dilakukan secara berkala.
Terbaharu katanya, sebanyak 100,000 ekor benih udang galah dilepaskan hari ini dengan peruntukan sebanyak RM10,000 di Jeti Nelayan Lebuh Banting di Tasek Gelugor di sini.
“Program ini (pelepasan udang galah) bertujuan memastikan stok udang galah di sepanjang Sungai Kulim khususnya berkekalan demi mengelakkan kepupusan sumber perikanan sedia ada.
“Pertambahan stok ini penting untuk meningkatkan ekonomi nelayan setempat di sepanjang Sungai Kulim dan limpahannya juga mengalir hingga ke Sungai Perai selain boleh menjadi aktiviti riadah kepada pemancing. Jadi, apabila stok udang galah ini bertambah, pendapatan nelayan juga meningkat,” katanya dalam satu kenyataan selepas hadir pada program pelepasan itu hari ini.

Beritahu Yazeereen, usaha itu pastinya memberi kesan positif kerana ia merupakan salah satu kaedah untuk memelihara serta memulihara pelbagai hidupan sungai yang semakin pupus selain mampu menjana pendapatan nelayan dan penduduk setempat.- KOSMO! ONLINE


Sayuran murah dari ladang bantu peniaga Menu Rahmah
Oleh ABDUL RAZAK IDRIS

17 Mac 2023, 4:06 pm
KUALA LANGAT – Pertubuhan Peladang Kawasan (PPK) Kuala Langat menyediakan belian terus sayuran dari ladang bagi membantu khususnya peniaga yang terlibat dalam Menu Rahmah.
Menurut Pengerusi PPK Kuala Langat, Dr.Abdul Razak Khasbullah, belian terus itu boleh dilakukan setiap hari bagi mengurangkan impak krisis harga sayuran yang tidak menentu.
“Sebagai contoh kita bungkus pelbagai sayur-sayuran seperti tomato, lobak, cili merah, bawang putih, bawang dalam satu bekas dan dijual dengan harga RM7 seunit.
“Secara tidak langsung, peniaga yang menawarkan Menu Rahmah tidaklah berasa terbeban dengan kos pembelian produk sayur-sayuran,” katanya ketika ditemui di Pusat Pengumpulan Hasil Ladang (PPHL) Jalan Waja Teluk Panglima Garang di sini, hari ini.
Jelas beliau, PPHL bukan sahaja menjual sayur-sayuran untuk pasaran tempatan malahan peniaga makanan sekitar Lembah Klang turut membeli-belah di PPHL tersebut.
“Saya berharap orang ramai hadir mendapatkan barang makanan di sini yang segar dan baru diambil dari ladang,” ujarnya. -KOSMO!ONLINE


Ustaz Azhar Idrus semakin pulih
Oleh KOSMO!

17 Mac 2023, 3:59 pm
PETALING JAYA – Penceramah selebriti, Ustaz Azhar Idrus yang dimasukkan ke Hospital Sultanah Nur Zahirah (HSNZ), Kuala Terengganu kelmarin dilaporkan berada dalam keadaan stabil dan semakin pulih.
Difahamkan, Azhar dimasukkan ke HSNZ kerana batuk dan mengalami masalah paru-paru masih menerima rawatan di hospital berkenaan dan keadaannya stabil.
Menurut Pengerusi Jawatankuasa Pembangunan Belia, Sukan dan Badan Bukan Kerajaan (NGO) Terengganu, Wan Sukairi Wan Abdullah menerusi Facebooknya berkata. kesihatan Azhar semakin baik selepas mendapat rawatan di hospital.
“Alhamdulillah, kesihatan Murabbi Ummah, Al-Fadhil Ustaz Azhar Idrus semakin bertambah baik setelah menjalani rawatan di hospital.
“Beliau dimasukkan ke hospital kelmarin kerana mengadu kurang sihat (dan) sewaktu ziarah Al-Fadhil Ustaz tadi, sempat juga beliau bergurau senda bersama kami sambil menceritakan kisah sakit yang sedang dilaluinya kini.
“Beliau juga telah dipindahkan ke wad kelas pertama di Hospital Sultanah Nur Zahirah ini dan mohon sama-sama doakan agar Al-Fadhil Ustaz Azhar Idrus diberi kesembuhan dan kesihatan Afiyah, insyaAllah,” katanya. – KOSMO! ONLINE.


140 buah rumah di Kudat terima sistem solar
Oleh IVAN AMIRUL

17 Mac 2023, 4:34 pm
KUDAT – Sebanyak 140 buah rumah penduduk di tiga kampung di Pulau Banggi, di sini bakal menikmati kemudahan baharu menerusi pemasangan sistem tenaga solar yang dilaksanakan Petronas melalui anak syarikatnya, Petronas Floating LNG (PFLNG).
Kampung yang terlibat ialah Kampung Rahmat, Kampung Semayan dan Kampung Dogoton.
Menerusi kerjasama dengan Kementerian Pembangunan Luar Bandar Negeri, pemasangan sumber tenaga solar itu mampu memberi manfaat kepada lebih 700 penduduk di tiga kampung tersebut yang dijangka siap sepenuhnya menjelang September ini.
Ketua Pegawai Eksekutif PFLNG, Azrul Roshazli Ab. Rahman berkata, program tersebut dilaksanakan secara berperingkat bermula dengan pemasangan sistem solar di tiga buah surau di tiga kampung sama yang sudah siap dipasang pada bulan lalu.
“Ia diikuti dengan pemasangan sistem solar di 140 buah rumah penduduk di tiga kampung berkenaan yang dijangka siap September tahun ini sekali gus akan menyediakan tenaga bersih secara percuma kepada lebih 700 penduduk.
“Kita yakin sistem tenaga solar ini akan membawa manfaat besar dalam meningkatkan kualiti hidup penduduk di kampung yang terlibat,” katanya ketika berucap pada Majlis Perasmian Program Petronas Memacu Kehidupan Membabitkan Tiga Kampung di Pulau Banggi hari ini.

Perasmian disempurnakan oleh Pembantu Menteri Pembangunan Luar Bandar Negeri, Datuk Seri Dr. Ruddy Awah.- KOSMO! ONLINE


Mahkamah: Hisyam ketuai rayuan basikal lajak, 31 Mac mula pendengaran
Oleh NUZULSHAM SHAMSUDDIN

17 Mac 2023, 4:04 pm
PUTRAJAYA – Peguam terkemuka, Datuk Hisyam Teh Poh Teik akan mengetuai rayuan melibatkan seorang kerani, Sam Ke Ting berhubung sabitan dan hukuman dalam kes basikal lajak di Johor.
Peguam Harvinder Singh Sidhu yang mewakili Ke Ting ketika dihubungi berkata, beliau akan hadir bersama Hisyam yang juga peguam kanan dalam pendengaran prosiding rayuan itu di Mahkamah Rayuan di sini pada 31 Mac ini.
“Pengurusan kes hari ini disertai Hisyam bersama peguam Muhammad Faizal Mokhtar dan Timbalan Pendakwa Raya, Noor Hisham Jaafar selaku responden.
“Pihak-pihak mengesahkan semua hujahan bertulis sudah difailkan untuk rayuan berkenaan,” katanya.
Sebelum ini, Mahkamah Rayuan menetapkan 31 Mac ini bagi mendengar rayuan Ke Ting terhadap sabitan kesalahan, hukuman penjara dan denda kerana memandu secara melulu sehingga menyebabkan kematian lapan remaja pada 2017.
Pada 28 Oktober 2018, Mahkamah Majistret Johor Bahru membebaskan perayu tanpa memerintahkan membela diri atas tuduhan tersebut sehingga menyebabkan kematian lapan remaja di Jalan Lingkaran Dalam pukul 3.20 pagi pada 18 Februari 2017.

Lapan remaja yang maut dalam tragedi itu ialah Mohamad Azrie Danish Zulkefli, 14, Muhamad Shahrul Izzwan Azzuraimie, 14, Muhammad Firdauz Danish Mohd Azhar, 16, dan Fauzan Halmijan, 13.
Turut terkorban Mohamad Azhar Amir, 16, Muhammad Harith Iskandar Abdullah, 14, Muhammad Shahrul Nizam Marudin, 14 dan Haizad Kasrin, 16.
Pada 2019, Hakim Mahkamah Tinggi Dr. Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret serta mengarahkan Ke Ting membela diri bagi pertuduhan memandu secara melulu.
Majistret Siti Hajar Ali yang mendengar kes itu pada 2019 sekali lagi melepas dan membebaskan Ke Ting pada akhir kes pembelaan menyebabkan pihak pendakwaan memfailkan rayuan kedua di Mahkamah Tinggi.
Pada 13 April tahun lalu, Hakim Mahkamah Tinggi Datuk Abu Bakar Katar membenarkan rayuan pihak pendakwaan dan mensabitkan kesalahan memandu secara melulu dan menjatuhi hukuman penjara enam tahun dan denda RM6,000.
Ke Ting bagaimanapun mendapat kebenaran daripada Mahkamah Rayuan pada 18 April tahun lalu untuk merayu terhadap sabitan dan hukuman penjara.
Mahkamah Rayuan turut membenarkan permohonan Ke Ting untuk menangguhkan pelaksanaan hukuman penjara dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya. – KOSMO! ONLINE


Ferrari rempuh Toyota Camry
Oleh NUR ALINA HASSAN

17 Mac 2023, 4:29 pm
MUAR- Sebuah supercar jenis Ferrari terlibat kemalangan selepas pemandunya gagal mengawal kenderaan itu dalam kejadian di Kilometer 144, Lebuh Raya Utara-Selatan arah utara di sini, pagi ini.
Ketua Polis Daerah Muar, Asisten Komisioner Raiz Mukhliz Azman Aziz berkata, dalam kejadian pada pukul 7.25 pagi itu, kereta Ferrari F12 Berlinetta yang dipandu lelaki dari Singapura merempuh belakang sebuah kereta Toyota Camry yang dinaiki empat lelaki tempatan berusia dalam lingkungan 50-an.

“Kemalangan dipercayai berlaku apabila kereta supercar dipandu warga asing berusia 22 tahun dalam perjalanan menghala ke Kuala Lumpur terlanggar belakang kereta mangsa yang berada di lorong kanan.
“Akibat kemalangan itu, kedua-dua kenderaan tersebut terbabas ke kanan jalan. Kesemua penumpang kereta Toyota Camry cedera ringan,” katanya ketika dihubungi di sini hari ini.
Menurut beliau, kes disiasat penolong pegawai penyiasat daripada Unit Siasatan Lebuh Raya Bukit Aman.-KOSMO! ONLINE


[VIDEO] Anwar solat jumaat, makan tengah hari bersama warga UKM
Oleh MUHAMMAD NAJIEB AHMAD FUAD

17 Mac 2023, 3:34 pm
BANGI – Perdana Menteri, Datuk Seri Anwar Ibrahim menunaikam solat Jumaat bersama lebih 3,000 jemaah terdiri daripada mahasiswa dan kakitangan Universiti Kebangsaan Malaysia (UKM) di Masjid Universiti, hari ini.
Beliau turut disertai Ketua Setiausaha Kementerian Pendidikan Tinggi (KPT), Datuk Seri Abdul Razak Jaafar, Timbalan Ketua Setiausaha (Dasar) KPT, Datuk Dr. Megat Sany Megat Ahmad Supian dan Timbalan Ketua Setiausaha (Pengurusan dan Pembangunan) KPT, Dr. Mohd Zabri Yusoff.
Turut hadir, Naib Canselor UKM Naib Canselor UKM, Prof. Datuk Ts. Dr. Mohd. Ekhwan Toriman dan Pengerusi Lembaga Pengarah UKM Prof. Emeritus Datuk Dr Mohamad Abd Razak.
Solat Jumaat tersebut, diimamkan oleh Pensyarah Fakulti Pengajian Islam, Dr. Hamidi Ishak yang turut menyampaikan khutbah bertajuk ‘Ekstremis Agama’.
Dalam khutbah berkenaan, Hamidi berkata, sikap ekstrem tidak wajar dalam beragama dan diingatkan oleh Rasulullah SAW yang mana ia dianggap sebagai faktor kebinasaan umat dan sangat dicela Islam.
Katanya, seseorang yang mengamalkan sikap ekstrem di dalam diri iaitu sikap akan menjadi faktor kepada ekstrem dalam pengamalan.

“Umat Islam hendaklah mengetahui bahawa Islam adalah agama yang mudah, sederhana dan praktikal sesuai dengan fitrah kejadian manusia yang dapat dipraktikkan dalam semua situasi, masa serta tempat.
“Umat Islam hendaklah menyedari sikap ekstrem dan radikal dalam beragama hanya akan menjadi penyebab munculnya fitnah, kemudaratan dan kehancuran umat. Jauhi sikap prejudis, tidak boleh bertolak-ansur, memaksa orang lain dengan satu pandangan, berlebih-lebihan serta bersikap kasar.
“Umat Islam hendaklah mengisafi bahawa ilmu pengetahuan adalah kunci dalam menyelami keindahan serta kesempurnaan beragama bahkan memperoleh kejayaan di dunia dan akhirat,” katanya ketika menyampaikan khutbah Jumaat.
Selepas menunaikan solat Jumaat, Anwar turut meluangkan masa menyantuni dan berbual ringkas bersama jemaah sebelum beredar.
Terdahulu, Perdana Menteri yang tiba di UKM pada pukul 1.20 petang di Kafeteria Randau Rasa bagi menjamu selera bersama 150 mahasiswa serta kakitangan universiti tersebut dengan menikmati juadah Menu Rahmah iaitu nasi putih berlaukkan ikan keli – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Mahkamah: WhatsApps, bantahan awal pendakwa ditolak
Oleh NORLIZAH ABAS

17 Mac 2023, 3:04 pm
KUALA LUMPUR – Mahkamah Sesyen di sini hari ini menolak bantahan awal pihak pendakwaan terhadap permohonan pembelaan untuk mendapatkan laporan forensik perbualan WhatsApp di antara dua ahli perniagaan berhubung pemberian wang RM2 juta yang didakwa untuk Lim Guan Eng.
Hakim Azura Alwi ketika menolak bantahan awal itu menetapkan permohonan pihak pembelaan didengar pada 23 Mac ini.
Terdahulu, prosiding perbicaraan `kecoh’ seketika apabila kedua-dua pihak bertikam lidah dan saling sindir-menyindir sehingga memaksa Azura `campur tangan’ meredakan suasana yang semakin panas.
Situasi tegang itu bermula apabila Timbalan Pendakwa Raya Datuk Wan Shaharuddin Wan Ladin berkeras mahukan supaya permohonan mendapatkan laporan forensik itu didengar serta merta.
Bagaimanapun, perkara itu dibantah oleh peguam Gobind Singh Deo atas alasan pihak pembelaan belum bersedia kerana baru menerima nota keterangan satu prosiding lain daripada Mahkamah Sesyen Shah Alam, semalam.
Pada peringkat itu, Wan Shaharuddin bertepuk tangan sambil mengkritik secara sinis cara pihak pembelaan mengendalikan kes yang disifatkannya suka berdrama.

Tindakan Wan Shaharuddin bertepuk tangan bagaimanapun ditegur oleh Azura sambil memberi peringatan bahawa beliau sedang berada dalam mahkamah.
Gobind yang tidak berpuas hati dengan tindakan Wan Shaharuddin kemudian meninggikan suara dengan menyatakan:
“Inilah amalan dan standard timbalan pendakwa raya yang kita ada sekarang ini. Badan Peguam perlu menegur mereka supaya perkara seperti ini dihentikan.
“Saya ada dokumen yang menunjukkan pihak pendakwaan menyembunyikan bukti keterangan kes ini,” ujar Gobind.
Tidak berpuas hati dengan penjelasan itu, Wan Shaharuddin menyatakan permohonan bagi mendapatkan laporan forensik sebenarnya bertujuan memalukan dan mengugut pasukan pendakwaan.
Ujar beliau, berdasarkan nota keterangan, Gobind membayangkan tindakan saman yang akan diambil yang mungkin merujuk kepada pihak pendakwaan.
Pada peringkat itu, Gobind bangun mencelah dan menyatakan Wan Shaharuddin boleh dikenakan tindakan menghina mahkamah kerana membuat kenyataan sedemikian.
Terdahulu, Wan Shaharuddin ketika mengemukakan bantahan awal berhujah, permohonan bagi mendapatkan laporan forensik itu wajar ditolak kerana ia tidak relevan dengan fakta dalam perbicaraan itu.
Hujah beliau, isu yang dibangkitkan adalah sama ada wang RM2 juta itu diterima oleh Guan Eng atau sebaliknya.
Wan Shaharuddin berhujah, permohonan itu tidak sesuai dikemukakan pada peringkat ini kerana saksi-saksi pendakwaan belum selesai memberi keterangan.
“Permohonan itu jika dibenarkan akan menjadikan keputusan tersebut pramatang kerana laporan forensik itu tidak merujuk kepada laporan dari Mahkamah Sesyen Shah Alam,” ujar beliau.
Bagaimanapun Gobind berhujah, pihak pendakwaan menyembunyikan bukti keterangan dan merupakan satu penyalahgunaan proses mahkamah.- KOSMO! ONLINE


ARMY Malaysia bangga, Jungkook BTS dengar lagu Yuji, Putri Dahlia
17 Mac 2023, 3:57 pm
PETALING JAYA – Peminat kumpulan BTS iaitu ARMY di negara ini melompat kegembiraan apabila salah seorang ahlinya, Jungkook memainkan lagu tempatan sebagai muzik latar ketika bersiaran langsung baru-baru ini.
Momen tersebut sempat dirakam ketika Jungkook yang bersiaran secara langsung menerusi Weverse disarankan peminat untuk mendengar lagu nyanyian bakat muda, Yuji dan Putri Dahlia berjudul Old Love.
Tidak menghampakan saranan peminat, Jungkook pantas memainkan lagu tersebut biarpun pada awalnya berdepan kesukaran menyebut judul berkenaan.
Lebih membuatkan peminat berbangga, ahli termuda BTS itu memasukkan lagu Old Love dalam ‘library’ senarai main lagu-lagu yang didengarnya.
“Saya bangga jadi rakyat Malaysia,” kata peminat.
“Bukan biasa-biasa yang dengar lagu ini, Jungkook ya Jungkook! Malaysia mendunia!” komen peminat lain teruja.

Rata-ratanya cukup teruja dan menganggap ini sebagai satu pencapaian membanggakan kerana Jungkook mendengar karya ciptaan dan nyanyian artis tempatan.
Menyedari momen tersebut menjadi trending dalam laman sosial, Putri Dahlia yang juga merupakan anak kepada penyanyi Datuk Nora Ariffin meluahkan rasa teruja kerana lagunya dimainkan penyanyi popular itu.
“Yuji! Tengok ni, Jungkook dengar lagu kita!
“Menurut ARMY, ini apa yang Jungkook cakap, oh, ini bagus. ARMY tahu banyak lagu yang bagus. Saya simpan lagu ini dalam library saya, terima kasih,” tulisnya dalam hantaran Instagram.
Untuk info, lagu Old Love ciptaan sepenuhnya Yuji dilancarkan sekitar pertengahan tahun lalu.
Sehingga kini, video lirik lagu berkenaan mencatat sebanyak 39 juta tontonan dalam YouTube.
Malah lebih membanggakan, karya Yuji distrim sebanyak 100 juta kali dalam platform penstriman popular, Spotify.
Jungkook sebelum ini pernah mencuri tumpuan apabila mendengar lagu nyanyian penyanyi tempatan, Claudia berjudul Your Gentleman. – KOSMO! ONLINE


Ambil lauk guna jari jadi punca pergaduhan di restoran
Oleh MOHD. HUSNI MOHD. NOOR

17 Mac 2023, 3:51 pm
SEPANG – Tindakan tiga lelaki memukul pekerja restoran kerana berang selepas ditegur mengambil lauk menggunakan jari memakan diri apabila mereka ditahan pagi tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya menerima laporan daripada pengurus sebuah restoran memaklumkan tentang kejadian dan menahan tiga suspek berusia 50 hingga 51 tahun di dua lokasi berasingan.
“Siasatan awal mendapati ketiga-tiga suspek pergi ke restoran berkenaan dan ketika berada di bahagian nasi kandar, salah seorang daripada mereka dipercayai mabuk menggunakan jari untuk mengambil lauk.
“Teguran itu telah membuatkan suspek menjadi berang dan bertindak agresif memukul pekerja restoran tersebut,” katanya dalam kenyataan hari ini.
Menurut Wan Kamarul Azran, susulan kejadian itu, mangsa mengalami lebam pada leher, kepala, bahu kiri dan telinga akibat dipukul suspek.
“Pengadu yang juga pengurus restoran mendakwa berdepan kerugian apabila peralatan kedai dirosakkan termasuk pinggan dan lauk tercemar hingga terpaksa dibuang.

“Siasatan turut mendapati dua suspek masing-masing pemandu pelancong dan pemandu teksi mempunyai rekod jenayah dan dadah,” katanya.
Ujar beliau, siasatan dijalankan mengikut Seksyen 324, 327 dan 506 Kanun Keseksaan.
Terdahulu, tular satu video yang memaparkan kejadian dua lelaki memukul pekerja sebuah restoran nasi kandar sehingga mengakibatkan kekocohan dan kerosakan barangan di premis tersebut. – KOSMO! ONLINE


Liga Fantasi Kosmo!: Pilihan sukar lengkapkan GW-28
Oleh KOSMO

17 Mac 2023, 3:30 pm
CABARAN Liga Fantasi Kosmo! menerusi Fantasy Premier League (FPL) semakin dirasai pada aksi minggu ke-28 (GW28) dengan tujuh perlawanan menarik yang bakal memberi cabaran tersendiri buat para pengurus FPL.
Pemilihan kali ini boleh dianggap cukup sukar memandangkan beberapa kelab utama seperti Liverpool, Manchester United dan Manchester City tidak bersaing kerana pertembungan dengan perlawanan suku akhir Piala FA.
Namun, masih ada lagi kelab besar yang boleh sumbangkan mata seperti The Gunners yang mendahului carta liga akan menentang Crystal Palace dan Tottenham pula bakal bertemu Southampton.
Para pengurus juga diharap lebih berwaspada dalam pemilihan pemain kerana prestasi kelab-kelab EPL yang berpengaruh juga tidak konsisten dengan pasukan kurang ternama boleh mengejutkan pada bila-bila masa.
FORMASI: 3-4-3
Nilai: £98.7
PENJAGA GOL

JOSE SA
SA akan terus menjadi sandaran utama Julen Lopetegui untuk diturunkan pada pertemuan menentang Leeds pada Sabtu ini. Pemain antarabangsa Portugal itu cemerlang menyumbang 111 mata sepanjang musim ini.
PERTAHANAN
KIERAN TRIPPIER
SEPERTI biasa, tonggak pertahanan Newcastle United ini dianggap sebagai penyumbangkan mata buat pengurus FPL di posisi benteng. Berdepan dengan Nottingham Forest juga nampak mudah selepas pasukan lawan dibelenggu kemelut prestasi musim ini.
TENGAH
LEANDRO TROSSARD
BINTANG antarabangsa Belgium ini semakin menunjukkan prestasi konsisten bersama skuad The Gunners sejak berhijrah pada Januari lepas. Malah, dia juga mencipta sejarah peribadi apabila mencipta tiga ‘assist’ buat rakan sepasukan pada aksi GW26 yang lepas.
PENYERANG
JOAO FELIX
NAMA Felix kini meniti di bibir peminat Chelsea meskipun hanya menyumbat satu gol musim ini. Penyerang antarabangsa Portugal itu dilihat begitu menyerlah dalam merencanakan serangan pasukan dan dijangka mengganas minggu ini.
KAPTEN
HARRY KANE
KANE telah yang mempamerkan prestasi luar biasa selepas meledak 20 gol musim ini dijangka tidak mempunyai masalah untuk terus menambah koleksi jaringan ketika bertemu Southampton nanti.

JADUAL
SABTU
NOTTINGHAM FOREST lwn NEWCASTLE UNITED
Siaran langsung Astro 812, 4 pagi
ASTON VILLA lwn BOURNEMOUTH
Siaran langsung Astro 812, 11 mlm
BRENTFORD lwn LEICESTER
Siaran langsung Astro 811, 11 mlm
SOUTHAMPTON lwn TOTTENHAM HOTSPUR
Siaran langsung Astro 813, 11 mlm
WOLVERHAMPTON lwn LEEDS UNITED
Siaran langsung Astro On The Go, 11 mlm
AHAD
CHELSEA lwn EVERTON
Siaran langsung Astro 813, 1.30 pagi
ARSENAL lwn CRYSTAL PALACE
Siaran langsung Astro 813, 11 mlm

PENJARING TERBANYAK
28 gol
Erling Haaland (Man. City)
20 gol
Harry Kane (Spurs)
16 gol
Ivan Toney (Brentford)
14 gol
Marcus Rashford (Man. United)
12 gol
Gabriel Martinelli (Arsenal)
11 gol
Aleksandar Mitrovic (Fulham)
Mohamed Salah (Liverpool)
Miguel Almiron (Newcastle)
10 gol
Rodrigo (Leeds United)
Bukayo Saka (Arsenal)
Martin Odegaard (Arsenal)
9 gol
James Maddison (Leicester)
Phil Foden (Man. City)
Ollie Watkins (Aston Villa)


Pindaan Akta Komunikasi akan dibawa ke persidangan Parlimen akan datang
Oleh NUR HUDA MUSA

17 Mac 2023, 3:47 pm
SEPANG – Timbalan Menteri Komunikasi dan Digital, Teo Nie Ching memaklumkan bahawa pindaan Akta Komunikasi dan Multimedia 1998 yang sedang diteliti dijangka akan dibentangkan pada persidangan Parlimen akan datang.
Menurutnya, Kementerian Komunikasi dan Digital (KKD) ketika ini masih menerima taklimat daripada Suruhanjaya Komunikasi dan Multimedia Malaysia (SKMM) bagi memastikan segala pindaan yang bakal dibuat adalah selaras dengan hala tuju Kerajaan Perpaduan.
“Draf rang undang-undang (RUU) itu telah dilulus oleh Jabatan Peguam Negara (AGC) dan Kabinet sebelum Pilihan Raya Umum Ke-15 tetapi Kerajaan Perpaduan perlu sedikit masa untuk teliti apa-apa cadangan sebelum ini.
“Kalau semua (berjalan) lancar mungkin pada sidang Parlimen akan datang (Jun) boleh bentang (kerana) perlu dapat persetujuan menteri. Saya perlu teliti draf RUU berkenaan kerana setakat ini taklimat (masih) tidak lengkap dan kita minta SKMM kaji semula.
“Selepas dapat kesemua input dan berpuas hati dengan draf RUU itu, (kita) akan hantar kepada AGC untuk kelulusan dan jemaah menteri,” katanya pada sidang akhbar selepas melancarkan kempen #BeCyberSmart dan aplikasi Protect 360 di Mitsui Outlet Park hari ini.
Mengulas mengenai kempen keselamatan siber, Nie Ching memuji inisiatif Courts Malaysia dan syarikat keselamatan siber, F-Secure yang mengambil peluang menerajui kempen keselamatan siber dengan membina ekosistem digital yang lebih selamat serta terjamin.

“Syarikat swasta digesa untuk mengutamakan keselamatan siber sebagai bidang pelaburan utama serta mengambil langkah proaktif untuk melindungi diri dan para pelanggan mereka.
“Kita memerlukan lebih banyak penyertaan sektor swasta dalam inisiatif keselamatan siber termasuk perkongsian awam-swasta untuk membantu memanfaatkan kekuatan sumber masing-masing,” ujarnya.- KOSMO! ONLINE


Jemputan imam luar negara untuk solat terawih dilarang di Selangor
Oleh ISKANDAR SHAH MOHAMED

17 Mac 2023, 3:29 pm
SHAH ALAM – Jemputan imam dari luar negara bagi pelaksanaan solat terawih dan program Ihya Ramadan di negeri ini dilarang sama sekali tanpa kebenaran Jabatan Agama Islam Selangor (JAIS).
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal negeri, Mohd. Zawawi Ahmad Mughni berkata, semua pentadbir masjid, surau dan musolla perlu memastikan hanya menggunakan khidmat imam lantikan Majlis Agama Islam Selangor (MAIS).
“Kebenaran itu juga melibatkan imam lantikan oleh masjid, surau atau musolla di negeri ini.
“Jemputan imam luar negara adalah sama sekali tidak dibenarkan kecuali selepas mendapat kebenaran JAIS,” katanya dalam kenyataan hari ini.
Menurut beliau, semua pentadbir masjid, surau dan musolla diingatkan supaya mematuhi ketetapan khas lain yang turut ditetapkan sepanjang Ramadan.
“Pelaksanaan solat Terawih perlu dilaksanakan sebanyak 20 rakaat dengan membaca surah dan ayat-ayat pendek.

“Pelaksanaan tazkirah juga dilaksanakan selepas selesai solat itu oleh penceramah bertauliah dan tempohnya tidak lebih 20 minit,” ujarnya.
Tambah Mohd. Zawawi, kerajaan negeri menyambut baik ketetapan khas JAIS mengenai kebenaran pelaksanaan solat fardhu lima waktu, solat Jumaat dan aktiviti pengimarahan dengan kapasiti penuh mengikut syarat ditetapkan.
“Berikutan fasa endemik Covid-19 ketika ini, orang awam dinasihatkan sentiasa berwaspada dan mengambil langkah berjaga-jaga.
“Pihak pentadbir masjid, surau, musolla dan para jemaah digalakkan memakai pelitup muka dan tidak perlu hadir jika dalam keadaan tidak sihat dan bergejala,” katanya. -KOSMO!ONLINE


Ramai tidak tahu Beto dalam sut Along
Oleh KOSMO!

17 Mac 2023, 3:18 pm
PETALING JAYA – Orang ramai yang memuji bakat dan stail lakonan pelakon versetail, Beto Kusyairy terkejut apabila mengetahui watak kartun popular era 1990-an iaitu Along dipegang olehnya.
Rancangan kanak-kanak popular itu pernah disiarkan sekitar 1997 hingga 2000 yang menfokuskan berkenaan bijak sifir itu kemudiannya ditamatkan siarannya.
Nama Beto Kusyairy semakin dikenali ketika ini selepas berjaya membawa watak dalam setiap lakonannya.
Sebelum ini, Beto Kusyairy kembali popular setelah tular video senyumannya ketika mempromosikan satu jenama Baju Melayu bulan lalu.
Terbaharu, filem lakonannya Imaginur yang ketika ini masih ditayang di pawagam-pawagam tempatan juga turut mendapat pujian ramai selepas Beto Kusyairy dikatakan berjaya membawa watak utama filem tersebut.
Pengguna media sosial rata-rata memuji dan terkejut apabila mengetahui Beto Kusyairy merupakan individu yang berada dalam sut watak Along.

“Aku baru tahu dia rupanya Along, bagus Beto bermula dari bawah, bermula dari tidak dikenali. Tahniah tingkatkan lagi usaha dalam bidang lakonan anda,” jelas Nadia Farah.
“Sebenarnya tidak lama Beto pegang watak Along, tetapi dia adalah yang pertama pegang watak itu,” kata Zalisham. – KOSMO! ONLINE


Dadah ‘ubat’ puas nafsu suami isteri
Oleh KOSMO!

17 Mac 2023, 3:23 pm
PETALING JAYA – Ambil dadah demi memperolehi tenaga tambahan ketika melakukan hubungan intim bersama pasangan antara sebab ramai golongan lelaki terlibat dengan masalah penagihan bahan terlarang ini.
Setiausaha Agung Majlis Penyalahgunaan Bahan Terlarang Malaysia (Masac), Raja Azizan Suhaimi Raja Abd. Latiff berkata, terdapat kes-kes ‘relapse’ atau kembali semula kepada masalah penagihan disebabkan mahu meningkatkan keupayaan seksual.
Katanya, situasi ini lebih menjurus kepada kaum lelaki kerana mereka menjadikan pengambilan dadah itu sebagai ‘ubat’ memuaskan nafsu pasangan masing-masing.
Jelas Raja Azizan lagi, perkara tersebut diperolehi menerusi dapatan dari Program Jurulatih Pemulihan Bertauliah anjuran kerjasama Masac dan Pusat Penyelidikan Dalam Penyalahgunaan Dadah Asia (Acreda) Universiti Sains Islam Malaysia (USIM) yang diadakan bermula kelmarin sehingga esok.
“Walaupun kes sebegini tidak berlaku kepada semua bekas pengguna bahan terlarang, namun ramai antaranya menghadapi permasalahan yang dianggap sulit dan ‘taboo’ ini.
“Sebenarnya, permasalahan ini bukan kekal dan boleh pulih tanpa kembali menggunakan dadah untuk memuaskan nafsu pasangan mereka.

“Ia boleh sembuh melalui rawatan urutan, pemakanan yang sihat, ubah cara hidup yang sihat seperti bersenam dan cukup rehat serta tidur dan juga tambahan ubat-ubatan yang dibenarkan kerajaan seperti tongkat ali mampu mengembalikan semula tenaga kejantanan untuk kehidupan rumah tangga,” katanya dalam satu kenyataan hari ini.
Sehubungan itu, Raja Azizan berkata, pihaknya menasihatkan bekas pengguna agar terus cekal mengharungi rumah tangga bersama pasangan tanpa melibatkan kembali semula ke dadah semata-mata untuk dijadikan ‘ubat’ tambahan meningkatkan keupayaan seksual.
“Manakala bagi pasangan yang telah biasa dengan kepuasan seksual melalui penggunaan dadah, Masac merayu agar mereka ini memberi sokongan kepada bekas pengguna untuk tidak kembali ke dadah untuk kepuasan seksual.
“Selain itu, beri sokongan terhadap proses pemulihan tenaga seksual melalui pelbagai cara dan kaedah sama ada tradisional atau moden yang diberikan hospital kerajaan atau bantuan kaunseling.
“Kepada golongan remaja dan belia, Masac menasihatkan agar mereka tidak bermula dengan dadah kerana kerosakan dadah membawa kesengsaraan kepada fungsi badan termasuk keupayaan seksual termasuk memberikan kesan kepada kehidupan rumah tangga,” pesannya. – KOSMO! ONLINE


Suami pukul isteri? Ini respons Jalaludin Hassan
Oleh NUR EMIRA SAIZALI

17 Mac 2023, 3:15 pm
PETALING JAYA – “Kadang-kadang ada juga isteri berlagak jadi mangsa.”
Demikian respons pelakon veteran popular, Datuk Jalaludin Hassan berhubung lambakan kes melibatkan golongan suami yang didakwa memukul isteri.
Beliau yang terkenal menerusi filem Baginda mengakui simpati sekiranya kejadian suami memukul isteri sebegitu benar-benar berlaku.
“Jika semuanya itu benar-benar berlaku, memang kasihan kepada si isteri dan saya tak bersetuju dengan tindakan sebegitu.
“Namun, ada juga segelintir isteri yang sengaja mereka-reka cerita dan perkara itu memberi persepsi buruk terhadap si suami.
“Kita memang kena berhati-hati dengan kes-kes sebegini,” katanya kepada Kosmo! Online selepas tayangan perdana drama Liar The Series, di sini baru-baru ini.

Sebagai orang lama, Jalaludin sempat menitipkan nasihat buat golongan suami agar menghormati isteri dan memahami perasaan mereka.
“Setialah dengan isteri, hormati dan fahami perasaan mereka. Dalamilah erti kesetiaan dan hargai kerana hidup tanpa janji akan menjadi tidak bermakna.
“Pegang kasih sayang itu dan insya-Allah rumah tangga kita akan selamat. Cuma, saya tidak faham bagaimana seorang wanita sanggup melukai hati wanita lain,” ujarnya.
Terdahulu, Jalaludin pernah mendirikan rumah tangga dengan Allahyarham Hashimah Aksan pada tahun 1977 sebelum arwah isterinya menghembuskan nafas terakhir pada 2016.
Kemudian, pada tahun 2017, beliau kembali bergelar suami kepada Datin Rapidah Abdul Ghani.
Sekadar info, Liar yang dibintangi Jalaludin merupakan hasil arahan tiga pengarah iaitu Jason Chong, Lim Siu Min dan Imri Nasution.
Drama Astro Original tersebut mengisahkan kehidupan ‘gelap’ seorang guru sekolah bernama Lara lakonan Tiz Zaqyah selepas mendakwa dirinya dirogol. – KOSMO! ONLINE


Peruntukan tambahan tahfiz daif, NADMA – PM
Oleh ISKANDAR SHAH MOHAMED

18 Mac 2023, 9:10 pm
SHAH ALAM – Kerajaan meluluskan peruntukan tambahan berjumlah RM150 juta bagi kegunaan maahad tahfiz dan sekolah pondok daif di seluruh negara serta peruntukan RM100 juta kepada Agensi Pengurusan Bencana Negara (NADMA) bagi mengatasi masalah banjir.
Mengumumkan perkara itu, Perdana Menteri, Datuk Seri Anwar Ibrahim  berkata, peruntukan baharu berkenaan meliputi semua sekolah yang berdaftar dengan Jabatan Kemajuan Islam Malaysia (Jakim).
“Peruntukan tambahan akan diberikan kepada Jakim bagi memenuhi keperluan semua sekolah tersebut. Masalah banjir juga belum selesai dan kerajaan turut menambah lagi peruntukan kepada NADMA bagi mendepani isu berkenaan,” katanya dalam ucapan penggulungan Kongres Nasional Khas Parti Keadilan Rakyat (PKR) di Stadium Malawati di sini petang tadi.
Bulan lalu, sebanyak RM900 juta peruntukan keseluruhan disediakan kepada Kementerian Pendidikan (KPM) bagi mengatasi masalah sekolah daif dalam Belanjawan 202 dan kerajaan turut menyalurkan RM400 juta kepada NADMA sebagai kesiapsiagaan mendepani banjir di seluruh negara.
Jelas Anwar, Kerajaan Perpaduan pimpinannya tidak sesekali bersikap zalim, sebaliknya terus memfokuskan isu kemiskinan rakyat dan perlu menoktahkan kemiskinan dengan penjimatan daripada ketirisan sistem.
Beliau berkata, hasil kutipan cukai Lembaga Hasil Dalam Negeri (LHDN) turut mencatatkan peningkatan pada Disember dan Januari lalu.

“Kita bukan bayar untuk pimpinan, namun membayarnya kepada rakyat termasuk pesawah dan nelayan. Saya yakin jika kekal trek rekod ini, rakyat akan membuat pilihan tepat bagi menyelamatkan negara daripada kebobrokan dan rasuah,” katanya. – KOSMO! ONLINE


Ahmad Maslan teraju baru UMNO Bahagian Pontian
Oleh MUHAMMAD ZIKRI

18 Mac 2023, 11:41 pm
PONTIAN – Timbalan Menteri Kewangan memenangi jawatan Ketua UMNO Bahagian Pontian menewaskan penyandangnya Datuk Seri Ir. Hasni Mohammad pada Persidangan Perwakilan UMNO Bahagian Pontian, disini, malam ini.
Hasni yang juga Ahli Parlimen Simpang Renggam memperolehi 291 undi, manakala Ahmad yang juga Ahli Parlimen Pontian mendapat undi sebanyak 388 undi.
Kemenangan Ahmad menamatkan legasi Hasni yang memegang jawatan tersebut selama 22 tahun sejak 2001
Timbalan Ketua UMNO Bahagian Pontian pula dimenangi oleh Datuk Sumali Mohd Reduan, yang juga Setiausaha Kerja UMNO Malaysia, manakala Naib Ketua UMNO Bahagian Pontian disandang oleh Jamaluddin Abd. Majid
Mohd. Sumali menewaskan pencabarnya, bekas Ahli Jawatankuasa UMNO Bahagian Pontian, Mohd Zukifli Rusad, manakala Jamaludin mengalahkan Naib Ketua Wanita Bahagian Pontian, Norzita Kahar. – KOSMO! ONLINE


Johari, Wan Rosdy, Mohamed Khaled dahului jawatan Naib Presiden UMNO
Oleh MUHAMMAD NAJIEB AHMAD FUAD

18 Mac 2023, 11:28 pm
KUALA LUMPUR – Datuk Seri Johari Ghani, Datuk Seri Wan Rosdy Wan Ismail dan Datuk Seri Mohamed Khaled Nordin mendahului pertandingan Naib Presiden dalam pemilihan UMNO 2023.
Berdasarkan keputusan tidak rasmi setakat pukul 11 malam ini, Wan Rosdy mendahului 69 undi, Mohamed Khaled (65) dan Johari (54).
Ketiga-tiga calon itu meninggalkan lima calon lain iaitu Datuk Seri Azalina Othman Said dengan 35 undi, Datuk Seri Reezal Merican Naina Merican (27), Datuk Seri Hasni Mohamad (20), Datuk Seri Mahdzir Khalid (14), manakala Dr. Mohd Yusof Musa tidak meraih sebarang undi.- KOSMO! ONLINE


Tengku, Che Puan Mahkota Kelantan bakal timang cahaya mata sulung
Oleh MUHAMMAD AYMAN GHAFFA

18 Mac 2023, 11:09 pm
KOTA BHARU – Tengku Mahkota Kelantan, Dr. Tengku Muhammad Faiz Petra dan Che Puan Mahkota Kelantan, Sofie Louise Johansson Petra bakal menimang cahaya mata sulung, Julai ini.
Perkara itu diumumkan oleh Sofie Louise menerusi satu hantaran di Instagram miliknya sebentar tadi.
Baginda bertitah, Tengku Muhammad Faiz dan dirinya gembira untuk mengumumkan bakal menimang putera sulung.
Titahnya, kelahiran cahaya mata itu dijangka pada Julai ini. – KOSMO! ONLINE


THT cipta sejarah rangkul gelaran treble
Oleh MUHAMMAD ZUHAILY BADLISHAH

18 Mac 2023, 11:14 pm
KUALA LUMPUR – Pasukan Hoki Terengganu (THT) mencipta sejarah tersendiri apabila merangkul kejuaraan treble selepas menjulang piala ketiga musim ini iaitu Piala TNB.
Kejayaan terbaharu itu hadir menerusi kemenangan 2-1 THT ke atas juara bertahan, Tenaga Nasional Berhad (TNB) pada aksi final yang berlangsung di Stadium Hoki Nasional, Bukit Jalil sebentar tadi.
Dalam aksi itu, THT terlebih dahulu membuka tirai jaringan menerusi Faizal Saari sebelum TNB bangkit menyamakan kedudukan melalui Muhammad Azrai Aizad Abu Kamal.
Bagaimanapun, skuad bimbingan Seo Jongho itu mengesahkan kemenangan menerusi jaringan kedua daripada bintang Korea Selatan, Jang Jonghyun yang menyudahkan pukulan sudut penalti pada suku terakhir permainan.
Kejayaan itu membolehkan THT muncul juara trebel musim ini selepas terdahulu menjuarai Piala Sumbangsih dan Liga Hoki Malaysia (MHL).
“Kami berjaya rampas semula trofi ini (Piala TNB). Satu kebanggaan buat rakyat Terengganu kerana ini sejarah baharu THT memenangi tiga piala,” kata kapten THT, Mohd. Fitri Saari.

Tempat ketiga Piala TNB menjadi milik Maybank selepas menewaskan UiTM HA-KPT 4-1 pada penentuan tempat ketiga dan keempat petang tadi.
Sementara itu, Negeri Sembilan muncul juara Piala Vivian May Soars selepas menewaskan juara bertahan, KPT-Uniten Thunder 3-2 menerusi penalti shoot-out setelah terikat 1-1. – KOSMO! ONLINE


Tiada kerosakan sistem tol di Plaza Tol Bentong
Oleh ABDUL RASHID ABDUL RAHMAN

18 Mac 2023, 10:45 pm
BENTONG – Tiada kerosakan berlaku melibatkan sistem bayaran di Plaza Tol Bentong yang dikatakan menjadi punca kepada kesesakan di Lebuh Raya Kuala Lumpur-Karak (KLK) di sini hari ini.
Menurut sumber syarikat konsesi KLK, Anih Berhad, semua sistem tol berada dalam keadaan  baik dan kesesakan berlaku selepas sebuah lori rosak di arah timur sebelum Plaza Tol Bentong.
“Sebelum itu (berlaku kesesakan) lorong tol nombor lima arah timur ditutup semasa trafik lancar dan kemudian dibuka apabila berlaku peningkatan trafik secara mendadak.
“Sistem plaza tol semua berada dalam keadaan baik dan kesesakan bukan disebabkan masalah sistem tol,” katanya.
Terdahulu. seorang pengguna yang mahu dikenali sebagai Faris, 32, berkata, kejadian yang berlaku kira-kira pukul 1.50 tengah hari tadi menyebabkan trafik langsung tidak bergerak hampir satu jam. – KOSMO! ONLINE


Warga emas tinggal seorang diri maut rumah terbakar
Oleh HARIS FADILAH AHMAD

18 Mac 2023, 9:16 pm
LIPIS – Seorang warga emas yang tinggal seorang diri maut selepas rumah didiaminya di Kampung Paya Keladi, Chegar Perah di sini musnah dalam kejadian kebakaran petang tadi.
Ketua Polis Daerah Lipis, Superintenden Azli Mohd Noor berkata, dalam kejadian kira-kira pukul 4.20 petang itu mangsa Yusof Kindok,77, ditemukan terbaring tidak sedarkan diri di luar rumah dalam keadaan melecur di beberapa bahagian badan.
“Mayat mangsa ditemukan di luar rumah kira-kira lima meter dari rumahnya yang terbakar dan mangsa tinggal seorang diri semasa kejadian. Mayat mangsa dihantar ke Hospital Lipis untuk bedah siasat dan punca kebakaran masih dalam siasatan,”katanya di sini hari ini.
Sementara itu, Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, pihaknya yang menerima panggilan pada pukul 5.15 petang telah bergegas ke lokasi kejadian.
Katanya, seramai sembilan anggota dari Balai Bomba dan Penyelamat (BBP) Lipis bersama dua jentera dikejarkan ke lokasi kebakaran yang terletak kira-kira 33 kilometer dari balai bomba. – KOSMO! ONLINE


Zii Jia kempunan ke final All England
Oleh KOSMO!

18 Mac 2023, 11:33 pm
KUALA LUMPUR – Bintang perseorangan lelaki negara, Lee Zii Jia kempunan untuk melangkah ke pentas final Kejohanan Badminton All England apabila perjalanannya terkandas di peringkat separuh akhir.
Pemain No.4 dunia itu tewas straight-set kepada Shi Yuqi dari China dengan keputusan 19-21, 13-21 dalam tempoh 43 minit pada aksi di Arena Birmingham sebentar tadi.
Ia adalah kekalahan kedua berturut-turut Zii Jia ke atas pemain di ranking ke-12 dunia itu selepas terdahulu tewas 18-21, 21-16, 12-21 di pentas final Terbuka Denmark tahun lepas.
Ia juga secara tidak langsung meleburkan impian Zii Jia untuk mengulangi pencapaian hebat pernah dilakukannya ketika menjuarai All England pada dua tahun lalu.
Lebih malang, ini juga kali kedua berturut-turut pemain dari Alor Setar, Kedah itu tersingkir di peringkat separuh akhir All England selepas tewas kepada Lakhsya Sen dari India tahun lalu.
Bagaimanapun, pencapaian mara ke separuh akhir dilihat sebagai petanda kebangkitan Zii Jia selepas terkandas di pusingan awal dalam empat kejohanan tahun ini iaitu Terbuka Malaysia, Terbuka India, Masters Indonesia dan Terbuka Jerman.

Tidak mustahil Zii Jia mampu melangkah jauh dalam kejohanan seterusnya seperti Terbuka Switzerland yang dijadualkan membuka tirainya Selasa ini. – KOSMO! ONLINE


Pemilihan UMNO Johor Bahru ditangguh, gantung
Oleh KHAIRUL MOHD. ALI

18 Mac 2023, 11:00 pm
JOHOR BAHRU – Pemilihan UMNO Bahagian Johor Bahru yang berlangsung sempena Mesyuarat Perwakilan UMNO Bahagian Johor Bahru di Hotel New York di sini hari ini ditangguh dan digantung.
Pengerusi Tetap UMNO Bahagian Johor Bahru, Azmi Samin berkata, keputusan itu dibuat selepas berlaku pertambahan bilangan kertas undi melibatkan perwakilan yang hadir.
“Keputusan ini muktamad kerana jumlah perwakilan yang berdaftar pagi tadi untuk mengundi seramai 523 orang, namun setelah kiraan dibuat jumlahnya mencecah 590 kertas undi.
“Sehubungan itu saya umumkan pemilihan melibatkan Bahagian Johor Bahru kali ini ditangguh dan digantung. Proses seterusnya adalah untuk dimaklumkan kepada Jawatankuasa Pemilihan UMNO (JPU) pusat dan kita tunggu siasatan JPU pusat,” katanya ketika mengumumkan penangguhan dan penggantungan itu selepas kiraan selesai dibuat pada pukul 10.15 malam ini.
Keputusan itu menyaksikan pemilihan melibatkan kesemua jawatan yang dipertandingkan terjejas khususnya jawatan Ketua UMNO Bahagian, Timbalan Ketua UMNO Bahagian serta Naib Ketua UMNO Bahagian.
Sementara itu, Pengerusi JPU Johor Bahru, Sonawan Mad Som melafazkan sumpah laknat pihaknya tidak terlibat dengan sebarang tindakan salah laku melibatkan pemilihan bahagian berkenaan.

“Apabila dibuat perkiraan memang ada banyak beza, kalau setakat lima atau enam undi saya tidak terperanjat, tetapi jumlahnya sehingga 30, 40 keping jadi saya sendiri terperanjat kerana kami memang menjaga perjalanan proses. Saya berani sebut memang tiada seorang daripada petugas kami yang membuat kerja bukan-bukan ini,” ujarnya. – KOSMO! ONLINE


Azalina pertahan jawatan Ketua UMNO Bahagian Pengerang
Oleh MASTURAH SURADI

18 Mac 2023, 10:51 pm
KOTA TINGGI – Menteri Undang-Undang dan Reformasi Institusi, Datuk Seri Azalina Othman Said terus mempertahankan kedudukannya selaku Ketua UMNO Bahagian Pengerang dalam pemilihan kali ini.
Pertandingan dua penjuru itu menyaksikan Azalina menang dengan 261 undian, manakala pencabarnya, Datuk Mhd Tahir Mohd. Noah memperolehi 10 undi.
Pengumuman keputusan itu dibuat oleh Pengerusi Tetap, Yahya Hamzah dimana bagi Naib Ketua UMNO Bahagian dimenangi oleh Abdul Hadi Sydee dengan 189 undian menewaskan pencabarnya Ghazali Abas yang meraih 80 undian.
Seramai 283 perwakilan menghadiri persidangan perwakilan UMNO Bahagian Pengerang yang diadakan di Lotus Desaru Beach Resort.
Azalina yang juga Ahli Parlimen Pengerang menerajui UMNO Pengerang sejak tahun 2008 turut bertanding merebut jawatan Naib Presiden UMNO dalam pemilihan kali ini. – KOSMO! ONLINE


Jabatan Kehakiman AS siasat TikTok
Oleh KOSMO!

18 Mac 2023, 7:00 pm
WASHINGTON – Aplikasi tontonan video pendek, TikTok kini disiasat oleh Jabatan Kehakiman adilan kerana disyaki mengintip penduduk dan wartawan Amerika Syarikat (AS), lapor portal berita Daily Mirror semalam.
Laman sosial popular itu dimiliki oleh ByteDance yang berpangkalan di Beijing dan dilaporkan mempunyai hubungan rapat dengan pemerintah China.
Laporan menyatakan bahawa Biro Siasatan Persekutuan (FBI) dan Jabatan Kehakiman sedang menyiasat ByteDance selepas platform video pendek itu mengaku ‘menuai’ data rakyat AS dan dua wartawan pada Disember tahun lalu.
ByteDance bagaimanapun enggan mengulas dakwaan tersebut.
Siasatan itu dibuat selepas White House meneruskan pendirian lebih tegas terhadap syarikat China itu di tengah-tengah kebimbangan mengenai keselamatan AS.
Washington bimbang China mungkin menggunakan aplikasi sangat popular itu untuk memperoleh data dan mengintip rakyat AS serta mahu menjejaskan institusi demokrasi di negara berkenaan.

Menurut akhbar New York Times, pekerja-pekerja TikTok mendapat akses kepada alamat protokol internet (IP) wartawan dan orang yang mereka sambungkan pada aplikasi itu manakala dua daripada kakitangan itu yang berpangkalan di China telah cuba mendapatkan data sensitif.
Bagaimanapun, ByteDance memperkecilkan dakwaan itu dan berkata, pihaknya akan mencegah pencerobohan data pada masa hadapan. – Agensi


Kenyataan Tan Sri Syed Mokhtar Al-Bukhary
Oleh ZULKIFLI MANZOR

18 Mac 2023, 6:05 pm
Sebagai ahli perniagaan yang berkecimpung lebih 40 tahun dalam dunia perniagaan di Malaysia, saya berharap tidak ada mana-mana pihak mengaitkan diri saya dengan mana-mana parti politik atau sebarang pertubuhan yang membawa maksud sama.


Ahmad Zahid kekal Ketua UMNO Bahagian Bagan Datuk
Oleh LUQMAN RIDHWAN MOHAMED NOR

18 Mac 2023, 7:40 pm
BAGAN DATUK – Datuk Seri Dr. Ahmad Zahid Hamidi kekal memegang jawatan Ketua UMNO Bahagian Bagan Datuk setelah diumumkan menang tanpa bertanding pada pemilihan parti tersebut hari ini.
Pengumuman di Bangunan UMNO Bagan Datuk itu juga menyaksikan Timbalan Ketua UMNO Bahagian Bagan Datuk dimenangi oleh Datuk Khairuddin Tarmizi, manakala Ahli Dewan Undangan Negeri (ADUN) Rungkup, Datuk Shahrul Zaman Yahya dipilih sebagai Naib Ketua Bahagian UMNO Bagan Datuk.
Pemilihan UMNO yang berlangsung secara serentak di seluruh negara hari ini menyaksikan 160,000 perwakilan memilih 95 calon yang bertanding Ahli Majlis Kerja Tertinggi (MKT), lapan calon Naib Presiden dan 10 calon Timbalan Pengerusi Tetap.
Terdahulu, Ahmad Zahid menyifatkan pemilihan parti tersebut yang berlangsung hari ini sebagai kemeriahan demokrasi biarpun UMNO disifatkan segelintir pihak mengalami kemalapan. – KOSMO! ONLINE


Pengantin digosip tidak papar pencapaian akademik pada kad undangan
Oleh KOSMO!

18 Mac 2023, 7:30 pm
JAKARTA – Sepasang pengantin di Indonesia menjadi bahan gosip penduduk setempat kerana bersetuju untuk tidak memasukkan gelaran akademik mereka pada kad undangan perkahwinan, lapor portal berita Wolipop hari ini.
Gelaran akademik biasanya disertakan oleh pasangan pengantin Indonesia pada kad undangan perkahwinan sebagai penghormatan kepada ibu bapa kerana menghantar mereka belajar sehingga berjaya.
Berdasarkan video yang dimuat naik dalam akaun TikTok @pijideda, nama pengantin pada setiap kad undangan perkahwinan mereka tidak disertakan dengan gelaran akademik.
Dalam video tersebut, pengantin perempuan bernama Puji mendakwa dia menerima komen kurang menyenangkan daripada jiran-jiran yang turut menyangka bahawa bakal suaminya tidak melanjutkan pelajaran ke universiti.
Wolipop kemudian menemu bual wanita bernama Nia Dahniati yang dipanggil Puji.
Wanita berusia 30 tahun itu berkata, majlis pernikahannya telah dilangsungkan pada 17 Disember 2022 di Desa Bugis, Nusa Tenggara Barat.

Puji berkata, suaminya berhasrat enggan memasukkan gelaran akademik sebelum mereka berkahwin lagi.
Ketika mendengar khabar bahawa keputusan itu menjadi perbualan jiran, Puji mengaku dia hanya ketawa dan tidak marah.
“Setiap orang ada pilihan dan alasan masing-masing. Lebih-lebih lagi mengenai konsep perkahwinan, setiap orang mempunyai impian tentangnya.
“Jadi kita boleh belajar menghormati konsep perkahwinan orang lain, tetapi kita juga kena tahu batasnya, bukan untuk menghina,” jelas Puji. – Agensi


Liga M3 dijenamakan Liga Kejuaraan MBSB Bank
Oleh NURUL IZZATI ZAINI

18 Mac 2023, 6:16 pm
PETALING JAYA – Liga M3 akan dijenamakan sebagai Liga Kejuaraan MBSB Bank (MBSB Bank Championship) melalui Perjanjian Penajaan yang dimeterai bersama Amateur Football League (AFL).
Penjenamaan itu diumumkan dalam majlis tandatangan bersama MBSB Bank Berhad (MBSB Bank) di Stadium Negeri, Kuching, hari ini.
Ketua Pegawai Eksekutif MBSB Bank, Datuk Nor Azam M. Taib berkata, pihaknya berbesar hati untuk bekerjasama dengan AFL kerana yakin sukan bola sepak begitu dekat di hati rakyat.
“Orang ramai berpeluang mengenali MBSB Bank dengan lebih dekat dan manfaatkan perkhidmatan kami untuk membantu menguruskan kewangan dengan lebih berhemah.
“Kami harap melalui penyertaan MBSB Bank, rakyat akan lebih maklum mengenai penawaran perbankan komprehensif.
“Sebagai contoh, Akaun Simpanan-i dan Semasa-i boleh dimanfaatkan pelanggan melalui kadar pulangan kewangan yang menarik,” katanya dalam satu kenyataan hari ini.

Tambah Nor Azam, pembiayaan Peribadi-i turut disediakan bagi membantu rakyat menangani keperluan kewangan manakala Pembiayaan Hartanah-i pula adalah untuk membantu orang ramai memiliki kediaman sendiri.
“Harap penglibatan MBSB Bank dapat menyemarakkan aksi di padang bola sepak dan merealisasikan pengurusan AFL untuk melihat liga ini muncul sebagai salah satu liga terunggul,” ujarnya.
Dalam pada itu, Pengerusi AFL, Datuk Wira Mohd. Yusoff Mahadi berkata, kerjasama tersebut membuktikan liga tempatan bertaraf semi profesional dan amatur mempunyai nilai komersial tersendiri.
“Kehadiran MBSB Bank melambangkan penerimaan komuniti perniagaan terhadap sukan bola sepak di peringkat amatur yang berteraskan komuniti setempat.
“Bagi pihak AFL, saya ingin mengucapkan jutaan terima kasih atas sokongan dan kepercayaan MBSB Bank terhadap AFL untuk menjalin kerjasama demi faedah bersama,” katanya.
MBSB Bank adalah selaku penaja utama dan rakan bank rasmi AFL juga menjadi penaja bersama untuk Liga M4 dan Liga M5 yang dikendalikan oleh AFL. – KOSMO! ONLINE


Budak cedera parah, tiga beranak terbabas masuk longkang
Oleh AZMI NORDIN

18 Mac 2023, 7:07 pm
SUNGAI BULOH – Seorang kanak-kanak perempuan cedera parah di kepala selepas kereta dipandu bapanya terbabas dalam longkang dalam kemalangan di Jalan Liter D U19/D, Bandar Baru Sungai Buloh, di sini, hari ini.
Pengarah Jabatan Bomba dan Penyelamat Malaysia (JBPM) Selangor, Morni Mamat berkata, pihaknya menerima panggilan kecemasan berhubung kejadian itu pada pukul 5.36 petang tadi.
Katanya, seramai lima anggota bersama satu jentera dari Balai Bomba dan Penyelamat (BBP) Sungai Buloh dikejarkan ke lokasi kejadian.
“Setibanya di lokasi kejadian, didapati sebuah kereta jenis Proton Wira telah terbabas ke dalam longkang.
“Kemalangan tersebut melibatkan pasangan suami isteri tempatan berusia lingkungan 30-an dan seorang kanak-kanak perempuan berusia empat tahun,” katanya dalam kenyataan hari ini.
Menurut Morni, kanak-kanak tersebut mengalami cedera parah di bahagian kepala, manakala pasangan tersebut hanya cedera ringan.

Jelasnya, mangsa berjaya dikeluarkan oleh orang awam sebelum pihak bomba sampai dan diserahkan kepada pihak Kementerian Kesihatan Malaysia (KKM) untuk tindakan lanjut. -KOSMO! ONLINE


Isteri rasa bahagia selepas suami jalin hubungan sulit
Oleh KOSMO!

18 Mac 2023, 8:00 pm
ORLANDO, Florida  – Seorang isteri dari Orlando dalam negeri Florida menyatakan bahawa dia berasa lebih bahagia berbanding sebelum ini selepas suaminya menjalin hubungan sulit dengan wanita lain, lapor portal berita Daily Mirror semalam.
Selepas mengetahui hubungan sulit suaminya, Charity Craig pada mulanya berasa kecewa tetapi akhirnya memutuskan untuk memperbaiki diri masing-masing selain bertindak memaafkan perbuatan suaminya.
Pasangan itu hidup berasingan selama setahun tetapi akhirnya berdamai selepas masing-masing menjalani terapi dan kemudian memperbaiki semula hubungan mereka.
Charity dan suaminya, Matt bertemu ketika mereka berusia 13 dan 18 tahun serta berkahwin ketika berumur 21 dan 25 tahun pada Januari 2004 tetapi pada 2012, wanita berkenaan mendapati suaminya menjalin hubungan sulit dengan seseorang yang ditemuinya ketika bekerja.
Wanita tersebut berkata, dia menemui banyak mesej teks daripada perempuan lain semasa memeriksa telefon suaminya dan berkata: “Ia cukup mesra. Dia mula bertindak curiga dan saya mula mengintai setiap pergerakannya. Semuanya ‘meletup’ dari situ.”
“Anda tidak boleh menjatuhkan ‘bom tangan’ di rumah anda tetapi ia menjadi perjalanan yang sangat peribadi dan saya pergi serta menjalani terapi (memulihkan hubungan) dan Matt turut melakukannya. Kini kami lebih gembira berbanding sebelum ini.”

Sebagai tindak balas, Charity bersemuka dengan Matt tentang hubungan sulit itu dan dia memutuskan untuk tetap bersama isteri serta anak-anaknya walaupun mempunyai perasaan yang kuat terhadap wanita lain selain bertindak meninggalkan kerjanya termasuk menukar nombor telefonnya.
Matt turut menjelaskan bagaimana mereka kembali bersama: “Kami mempunyai satu tahun penyembuhan sebelum kami merasakan keadaan boleh kembali normal. Saya pergi menjalani terapi dan membaca buku tentang bantuan diri.” – Agensi


Shamsul Anuar dahului pertandingan MKT raih 9 undi
Oleh MUHAMMAD NAJIEB AHMAD FUAD

18 Mac 2023, 7:35 pm
KUALA LUMPUR – Datuk Seri Shamsul Anuar Nasarah meraih lapan undi bagi pertandingan merebut jawatan ahli Majlis Kerja Tertinggi (MKT) UMNO setakat pukul 7 malam ini.
Sementara itu, Datuk Seri Ahmad Maslan, Datuk Seri Azeez Abdul Rahim dan Datuk Seri Zambry Abdul Kadir masing-masing dengan lapan undi.
Turut menerima lapan undian setakat ini, adalah Datuk Dr. Shaik Hussein Mydin, Datuk Seri Abdul Azeez Abdul Rahim dan Datuk Seri Tengku Zafrul Abdul Aziz.
Pertandingan MKT menyaksikan seramai 95 orang menawarkan diri bagi merebut jawatan berkenaan pada pemilihan kali ini. – KOSMO! ONLINE


Ramai cemburu pasangan ijab kabul depan Kaabah
Oleh KOSMO!

18 Mac 2023, 6:30 pm
JAKARTA – Sebuah klip video tular di media sosial Indonesia memaparkan sesi ijab kabul sepasang suami isteri yang disempurnakan di hadapan Kaabah, lapor laman berita Liputan 6 semalam.
Video yang dimuat naik dalam akaun TikTok @alfiyudin itu dirakam di Tanah Suci Mekah ketika pasangan itu menjalani ibadah umrah.
Pasangan itu dilihat duduk di hadapan seorang kadi sambil bertemankan beberapa jemaah lain yang berpakaian serba putih ketika menyaksikan sesi ijab kabul mereka.
Pengantin perempuan bernama Pita gagal menahan emosi selepas perkahwinannya bersama suami, Alif disahkan oleh kadi.
Mereka kemudian bertukar cincin selepas menandatangani dokumen perkahwinan.
Video itu mendapat perhatian netizen di ruangan komen.

“Masya-Allah saya tumpang gembira,” komen seorang netizen.
“Masya-Allah ini betul-betul impian terbesar saya,” komen netizen lain – Agensi


Wan Rosdy dahului undi jawatan Naib Presiden UMNO
Oleh MUHAMMAD NAJIEB AHMAD FUAD

18 Mac 2023, 7:02 pm
KUALA LUMPUR – Menteri Besar Pahang, Datuk Seri Wan Rosdy Wan Ismail mendahului undi bagi perebutan jawatan Naib Presiden UMNO setakat pukul 6.30 petang ini.
Wan Rosdy mendahului dengan 14 undi dan diikuti Menteri Pendidikan Tinggi, Datuk Seri Mohamed Khaled Nordin (12); Ahli Parlimen Titiwangsa, Datuk Seri Johari Abdul Ghani (sembilan) dan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said (tujuh).
Bekas Menteri Perumahan dan Kerajaan Tempatan, Datuk Seri Reezal Merican Naina Merican pula meraih enam undi; Ahli Parlimen Simpang Renggam, Datuk Hasni Mohammad dan penyandang jawatan tersebut, Datuk Seri Mahdzir Khalid (tiga), manakala Dr. Mohd. Yusof Musa tidak meraih sebarang undi.
Dalam pada itu, bagi jawatan Pengerusi Tetap pula, Tan Sri Badruddin Amiruldin dengan 15 undi meninggalkan pesaingnya, Datuk Shamsul Najmi Shamsudin yang meraih dua undi.
Bagi jawatan Timbalan Pengerusi Tetap didahului Datuk Abdul Fattah Abdullah dengan 12 undi meninggalkan pencabar terdekat iaitu Datuk Othman Desa, manakala lapan calon lain tidak meraih sebarang undi. – KOSMO! ONLINE


Rakyat Russia ‘lari’ ke Thailand elak sertai perang Ukraine
Oleh KOSMO!

18 Mac 2023, 6:00 pm
BANGKOK – Berpuluh-puluh ribu rakyat Russia didakwa melarikan diri ke Thailand untuk mengelak daripada menyertai perang di Ukraine, lapor akhbar The Sun semalam.
Pusat-pusat peranginan yang terkenal dalam kalangan pelancong seperti Phuket telah dibanjiri dengan kehadiran pelancong Russia.
Sebilangan mereka dilaporkan telah mendiami kawasan-kawasan kejiranan di Thailand dan tidak berniat untuk pulang ke tanah air.
Angka menunjukkan sekurang-kurangnya 233,000 rakyat Russia tiba di Pulau Phuket sejak November tahun lalu.
Situasi itu membawa kepada lonjakan harga rumah susulan ketibaan golongan kelas pertengahan yang kaya menyewa atau membeli kediaman untuk didiami menggunakan pas pemastautin.
Di bandar Pattaya, seorang pelatih tentera, Nikolai, 25, berkata, dia telah mengembara  ke Thailand, Kemboja dan Laos untuk melarikan diri daripada perang.

“Ini bukan perang saya. Saya tidak pernah mengundi Presiden Vladimir Putin.
“Saya tidak boleh menghentikan perang dengan berada di Russia, tetapi keupayaan dan kewangan membolehkan saya untuk tidak menyertai tentera dan tidak menentang Ukraine,” kata Nikolai.
Seorang broker insurans dari bandar Vladivostok yang enggan dikenali berkata: “Gelombang besar lelaki muda (warga Russia) yang tiba di sini (Thailand) untuk tempoh yang tidak ditentukan adalah mustahil untuk dielakkan.”
Kira-kira 200,000 askar Rusia terbunuh atau cedera dalam perang Ukraine sejak tahun lalu. – Agensi


Mahsuri Dagang taja biasiswa 10 pelajar bidang kulinari
Oleh NURUL IZZATI ZAINI

18 Mac 2023, 5:36 pm
PETALING JAYA – Syarikat Mahsuri Dagang Sdn. Bhd. bakal menaja 10 pelajar Institut Makanan Malaysia (FIM) bagi biasiswa penuh bernilai lebih RM80,000 bermula Mei ini.
Ketua Komersialnya, Mohd. Jazri Ikmal Hijaz berkata, usaha itu adalah bagi membantu pelajar kurang berkemampuan yang berkeinginan untuk menceburkan diri dalam bidang kulinari.
“Ini adalah satu program komuniti dinanatikan. Ada pelajar yang mahu enjadi cef, tetapi keluarga mereka tidak cukup dana.
“Program ini akan berlangsung selama tujuh bulan dan memfokuskan pada Sijil Masakan Melayu sebab kita hendak terapkan semula hidangan tradisional ini di Malaysia.
“Syarat-syarat yang kita tetapkan adalah mereka mesti dari keluarga yang memerlukan dan berminat menjadi cef,” katanya selepas melancarkan program Food Festival Ramadan Tiberr di FIM di sini, hari ini.
Tambah Jazri, biasiswa penuh itu meliputi yuran pelajaran, sara hidup dan tempat tinggal selama empat bulan pengajian.

Turut hadir Pengarah Bukan Eksekutif Mahsuri Dagang, Datuk Ahmad Tajuddin Idris dan Ketua Pegawai Eksekutif FIM, Norafidah Mohd. Hashim.
Dalam pada itu, Jazri berharap kolabrasi kedua bersama pihak FIM kali ini, para pelajar dapat menggunakan produk-produk keluaran Mahsuri secara menyeluruh.
“Produk Mahsuri mudah, kami ingin buktikan bahawa produk-produk kami sesuai bukan sahaja untuk pengguna di rumah, malah bakal cef.
“Selain itu, kita juga akan bekerjasama dengan FIM bagi melancarkan produk baharu. Insha-Allah akan lebih banyak kolabrasi bersama FIM dan kolej kulinari lain,” ujarnya.
Sementara itu, Norafidah berkata, pihaknya bersyukur kerana pihak industri luar seperti Mahsuri Dagang sudi untuk bekerjasama dengan FIM dalam membantu golongan yang kurang berkemampuan. – KOSMO! ONLINE


Sistem bayaran rosak, trafik tidak bergerak sejam di tol Bentong
Oleh KOSMO!

18 Mac 2023, 5:05 pm
PETALING JAYA – Trafik dilaporkan tidak bergerak hampir satu jam selepas sistem bayaran Touch n Go (TnG) di Plaza Tol Bentong menghala Pantai Timur rosak hari ini.
Seorang pengguna yang mahu dikenali Faris, 32, berkata, kejadian yang berlaku kira-kira pukul 1.50 petang tadi menyebabkan trafik langsung tidak bergarak hampir satu jam.
“Ini bukan kali pertama berlaku, dalam keadaan seperti ini sepatutnya staf Plaza Tol cepat buat kerja, walau dipaksa dan ditanya mereka (kakitangan plaza tol) kata ikut prosedur.
“Masalahnya keadaan trafik tidak bergerak ini dah berlaku lama, kereta langsung tidak bergerak,” katanya kepada Kosmo! hari ini. – KOSMO! ONLINE


Peruntukan RM5.7 juta baik pulih, bina rumah veteran tentera
Oleh ROSMIZAN RESDI

18 Mac 2023, 5:58 pm
KOTA BHARU – Kementerian Pertahanan memperuntukkan dana sebanyak RM5.7 juta bagi membina dan baik pulih rumah veteran Angkatan Tentera Malaysia (ATM) di seluruh negara tahun ini.
Timbalan Menterinya, Adly Zahari berkata, peruntukan yang diluluskan itu melibatkan proses baik pulih 125 unit rumah dan pembinaan 27 unit rumah baharu.
“Sehingga kini, sebanyak 44 buah rumah telah siap dibaik pulih, manakala bagi kategori bina baharu masih belum dimulakan,” katanya ketika ditemui pemberita selepas Jelajah Program Peduli Veteren ATM di Kampung Pulau Panjang di sini hari ini.
Dalam program itu, Adly turut mengumumkan bantuan untuk membaiki pulih rumah seorang veteran ATM, Che Ahmad Mamat, 66, sebanyak RM17,000.
Dalam perkembangan lain, Adly memberitahu, sebanyak RM140 juta dibelanjakan untuk bantuan kesihatan termasuk perkhidmatan kesihatan dan ubat-ubatan kepada golongan tersebut.
“Kita akan menilai dari masa ke semasa (perkhidmatan kesihatan) kerana mereka boleh mendapatkan perkhidmatan kesihatan di hospital awam atau hospital angkatan tentera. – KOSMO! ONLINE


Kelengkapan sekolah tiga beradik hangus terbakar
Oleh ROHANA ISMAIL

18 Mac 2023, 5:51 pm
RANTAU PANJANG – Persiapan tiga beradik untuk memasuki sesi persekolahan esok musnah apabila rumah mereka di Kampung Busu Sireh, Lubok Stol di sini hangus dalam kebakaran awal pagi tadi.
Dalam kejadian kira-kira pukul 2.30 pagi itu, Nurul Riduana Ab. Jalal Sauti, 17, Anis Nabila, 15 dan Aiman Zaquan, 12, hanya mampu melihat kelengkapan persekolahan mereka dijilat api.
Ibu tiga beradik itu, Siti Zubaidah Muhammad, 48, berkata, dia tidak sempat menyelamatkan harta benda kerana api merebak dengan cepat semasa dia dan suami, Ab. Jalal Sauti Awang Ahamad, 54, bersama empat orang anak sedang tidur.
Menurutnya, semasa kejadian, dia bangun untuk ke tandas sebelum terdengar letupan kecil dan meter elektrik terbakar ketika melalui ruang tamu rumah.
“Bahang panas akibat kebakaran itu juga menyebabkan anak-anak yang sedang tidur di ruang tamu turut tersedar sebelum mereka keluar dari rumah untuk menyelamatkan diri. Kami sekeluarga cuba memadam kebakaran itu, namun tidak berjaya kerana api merebak dengan cepat.
“Selain semua dokumen, wang zakat Majlis Agama Islam dan Adat Istiadat Melayu Kelantan (Maik) sebanyak RM450 yang diterima tiga anak untuk kegunaan mereka kelmarin turut terbakar. Motosikal yang digunakan untuk keluar menoreh getah turut musnah,” katanya ketika ditemui pemberita di lokasi kejadian hari ini.

Sementara itu, Pegawai Operasi Bomba dan Penyelamat Rantau Panjang, Ahmad Nazarudin Mahusain berkata, lapan anggota bomba bergegas ke lokasi kejadian selepas menerima panggilan kecemasan pada pukul 2.35 pagi dan api berjaya dikawal kira-kira 11 minit kemudian, namun rumah jenis separuh kekal itu sudah 70 peratus musnah. – KOSMO! ONLINE


Polis cekup dua gadis cantik menari bogel
Oleh KOSMO!

18 Mac 2023, 5:06 pm
JAKARTA  – Dua wanita muda yang menari tanpa seurat benang dalam aplikasi penstriman Dream Live akhirnya ditangkap polis Jakarta Barat dan mengaku menerima antara 6 juta rupiah (RM1,750) hingga 15 juta rupiah (RM4,376) di media sosial, lapor portal berita RakyatSulsel kelmarin.
Maklumat itu didedahkan Ketua Polis Metro Jakarta Barat, Andri Kurniawan ketika mengesahkan tangkapan kepada pemberita yang mana kedua-dua gadis berkenaan masing-masing berusia 19 tahun dan 29 tahun.
“Daripada hasil siasatan kami, (suspek itu) sudah lebih tiga bulan (melakukan kegiatan tersebut) dengan keuntungan rata-rata diambil daripada setiap kegiatan adalah 6 juta sampai 15 juta (rupiah), mereka membahagi-bahagikan keuntungannya,” kata Andri.
Dua gadis itu ditangkap setelah mereka berbogel dalam aplikasi media sosial tersebut. Polis turut memberkas seorang lelaki berinisial DSP dan berumur 33 tahun yang dipercayai pemilik agensi tempat kedua-dua wanita tersebut bekerja, INFINITY 4EVER.
Menurut Andri, polis Jakarta Barat menemui dua akaun aplikasi penstriman langsung yang mana suspek melakukan aksi bogel tersebut. Polis menangkap ketiga-tiga suspek secara berasingan.
Katanya, aksi bogel itu dilakukan melalui aplikasi Dream Live pada 8 Mac lalu. – Agensi


Populariti mendadak, Mierul Aiman tak rasa terganggu
Oleh NUR EMIRA SAIZALI

18 Mac 2023, 6:02 pm
KUALA LUMPUR – Berada di ambang populariti, pelakon meningkat naik Mierul Aiman mengakui tidak menyangka watak Fakhri dalam drama Projek: High Council (PHC) memberi impak besar terhadap perjalanan kariernya hari ini.
Menurut Mierul atau nama penuhnya Muhammad Amirul Aiman Norazman, 25, dia menerima ribuan mesej daripada para peminat dalam media sosial namun tidak sesekali berasa perkara itu sebagai satu bentuk gangguan terhadap kehidupan sehariannya.
“Memang sangat terkejut apabila dihujani dengan banyak mesej termasuk video dan gambar tetapi semua itu sebagai tanda penghargaan daripada peminat terhadap hasil kerja saya dalam PHC.
“Mungkin bagi segelintir individu merasakan semua ini agak keterlaluan (sambutan peminat) tetapi sebenarnya itu sahaja medium mereka untuk menunjukkan tanda sokongan terhadap pelakon yang diminati,” katanya kepada Kosmo! Online pada majlis tayangan episod akhir PHC di sini semalam.
Dalam pada itu, juara Hero Remaja 2021 itu memberitahu tidak pernah menerima sebarang mesej berbaur gangguan aneh atau mengganggu ketenteraman diri setakat ini.
“Buat masa ini saya tak terima lagi mesej mesej pelik daripada peminat

“Namun, saya pernah berjalan seorang diri memakai pelitup muka dan topi kemudian saya ditahan oleh sebuah kereta
“Rupa-rupanya mereka adalah peminat yang ingin menyapa dan bertanya ini Fakhri bukan?” jelasnya yang kini popular menerusi drama Imam Instant Ustazah Scammer.
Dia juga menegaskan tiada istilah rimas terhadap semua perhatian mendadak yang diterimanya ketika ini.
“Bagi saya semua ini satu perjalanan yang indah.
“Bila lagi nak rasa macam ini? Saya anggap ini sebagai satu harga yang perlu dibayar apabila bergelar pelakon.
“Mengenai untuk kekal popular, saya letakkan sepenuhnya usaha dan selebihnya adalah urusan Allah SWT,” jelas Mierul yang juga terkenal dengan bentuk rahang tajam dimilikinya.
Sekadar info, watak Fakhri lakonannya dalam PHC meraih jutaan pujian daripada para penonton meskipun usianya sebagai pelakon baru setahun jagung. – KOSMO! ONLINE


Tayang lelaki Perancis, belum boleh ‘declare’ – Maya Karin
Oleh HANISAH SELAMAT

18 Mac 2023, 5:47 pm
KUALA LUMPUR – Pelakon terkenal Maya Karin mengakui sedang mengenali seseorang yang dikatakan lelaki paling rapat dengannya sejak hampir setahun lalu.
Katanya, hubungan dengan lelaki asal Perancis itu belum sampai ke fasa menuju perkahwinan, namun mereka menikmati waktu indah bersama-sama.
“Belum boleh ‘declare’ (isytiharkan hubungan). Bolehlah dikatakan dia teman yang cukup rapat. Sebab itu dia datang ke majlis pelancaran minyak wangi saya ini.
“Sebenarnya tiada apa pun nak dikongsi. Semua yang datang keluarga terdekat yang saya sayang dan orang yang sayangkan saya.
“Saya bertuah dapat sokongan kuat. Cuma masing-masing sibuk, kita tengok macam mana nanti,” katanya selepas pelancaran minyak wangi By Maya Karin di World Trade Centre (WTC), petang semalam.
Memaklumkan lelaki dimaksudkan berusia awal 40-an, kata pelakon Munafik 2 itu, si dia berdarah campuran dari pelbagai negara itu juga pernah disangka berketurunan Arab.

“Cukuplah saya katakan kami berkenalan tahun lepas di sini, dia asal Perancis tetapi ada campuran keturunan sampai pergi ke restoran Arab pun orang di situ berbual dengannya dalam bahasa Arab.
“Keluarga tahu kami berkawan. Mereka pernah jumpa. Kebetulan pula sekarang tiada penggambaran macam sebelum ini saya di Perlis selama tiga bulan melunaskan tugas,” tambahnya.
Ditanya rancangan kehidupan bersama, Maya yang sudah 13 tahun berstatus solo selepas bercerai enggan menaruh sebarang harapan .
Biarpuun bersedia untuk kembali melalui kehidupan berumah tangga, dia lebih selesa menjaga perasaan sendiri selepas pernah kecundang dalam perkahwinan.
“Setakat ini saya cuma ‘go with the flow’ kerana tiada tujuan lagi. Tentu saja saya sedia berkahwin dan cari teman sejiwa, cuma pada sama tak mahu letak harapan.
“Selepas bercerai saya pernah jatuh cinta dan punya kekasih, hati berbunga-bunga tetapi akhirnya putus. Rasa sakit hati. Sekarang dah tak macam zaman remaja.
“Saya kini lebih kepada lindungi diri sendiri kerana yang jaga perasaan kita adalah kita, kena tenang-tenang dulu,” akui Aktres Terbaik Festival Filem Asia Pasifik Ke-49 di Fukuoka, Jepun itu.
Tidak meletakkan usia sebagai ciri lelaki pilihan, tambah pemilik nama sebenar Maya Karin Roelcke, 43, paling utama bakal teman hidupnya nanti mempunyai minat mengembara sepertinya.
“Rasanya agak lama lagi untuk berkahwin. Bukan soal selera lelaki muda atau lebih matang. Pernah juga ada jejaka 12 tahun lebih muda daripada saya cuba dekati.
“Kalau ada jodoh saya mahu lelaki yang sukakan mengembara macam saya, mengelilingi dunia. Aktiviti ini pun sudah lama saya tinggalkan. Kena mula balik,” katanya.
Sebelum ini perkahwinan Maya dengan Muhammad Ali Abdullah hanya bertahan selama dua tahun apabila mereka bercerai pada 16 Julai 2010. – KOSMO! ONLINE


Ramai tersentuh lihat bapa teman anak OKU solat
Oleh KOSMO!

18 Mac 2023, 5:10 pm
PETALING JAYA – Ramai pengguna tersentuh melihat kasih sayang seorang bapa yang sanggup menemani anak istimewanya menunaikan solat di sebuah masjid.
Menerusi video yang dimuat naik @ric_callmeric di Twitternya, kelihatan ayah remaja orang kelainan upaya (OKU) itu menunggu dengan sabar sambil memerhati gerak-geri anaknya.
Sehingga kini video tersebut mendapat 29,400 tontonan, 1,012 perkongsian dan 2,735 tanda suka.
Menjengah di ruangan komen mendapati ramai yang terharu melihat video tersebut dan memuji kasih sayang yang ditunjukkan lelaki berkenaan.
“Semoga seluruh ayah di dunia terbuka memberi kasih sayang kepada anak-anak tanpa batas,” komen Anne.
“Setiap kali aku tengok orang istimewa, mesti terfikir jika penjaga meninggal siapa akan ambil alih jaga? Semoga yang baik-baik sahaja untuk remaja ini,” komen seorang pengguna.

“Tengok remaja berdoa buat hati rasa sebak. Allah angkat doanya sebab tiada dosa,” komen pengguna lain pula. – KOSMO! ONLINE


Lelaki cemburu tembak kepala bekas teman wanita
Oleh KOSMO!

18 Mac 2023, 5:30 pm
BANGKOK – Seorang lelaki menembak kepala bekas teman wanitanya di wilayah Nakhon Pathom, tengah Thailand kerana mangsa enggan kembali bersamanya, lapor laman berita Thaiger.
Balai Polis Kamphaeng Saen menerima aduan mengenai seorang individu yang ditembak dan cedera parah di sebuah rumah di mukim Sa Si Mum pukul 10 pagi (waktu tempatan) semalam, lapor akhbar KhaoSod.
Mangsa bernama  Anuthida dan berusia 27 tahun, ditembak di kepala, lengan dan kaki menggunakan sepucuk pistol.
Polis yang tiba di lokasi kejadian menemui ‘kolam’ darah di dalam sebuah bilik tidur mangsa, manakala dia telah dibawa oleh saudara-maranya ke Hospital Kamphaeng Saen.
Saudara Anuthida berusia 23 tahun, Pawanrat memberitahu polis bahawa kira-kira lima orang tinggal di kediaman tersebut.
Pada awal pagi, bekas teman lelaki Anuthida yang berusia 52 tahun, Somphong tiba di rumah tanpa diundang. Mereka kemudian bertengkar selama berjam-jam, kata Pawanrat.

Somphrong cuba kembali semula dengan Anuthida tetapi mangsa enggan menerimanya. Anuthida kemudian menyuruh lelaki itu pulang tetapi dia menolak.
Ketika Anuthida masuk ke biliknya, Samphong turut mengikutinya dan pada ketika itu Pawanrat mendengar beberapa das tembakan dilepaskan.
Pawanrat yang berlari ke bilik itu menemui Anuthida di atas lantai dan mengalami sesak nafas sebelum dia bersama saudaranya membawa mangsa ke hospital.
Polis bagaimanapun belum melaporkan penangkapan Samphong, manakala keadaan Anuthida juga belum dapat dipastikan.
Menurut polis, Anuthida mempunyai teman lelaki baharu sejak dua atau tiga bulan lalu yang menyebabkan Samphong cemburu. Suspek cuba memujuk mangsa tetapi dia tidak dilayan. – Agensi


Jana Wibawa: SPRM reman timbalan pendaftar mahkamah
Oleh MOHD RIDZAUDDIN ROSLAN

18 Mac 2023, 4:06 pm
PUTRAJAYA- Suruhanjaya Pencegahan Rasuah Malaysia (SPRM) menahan seorang bekas timbalan pendaftar mahkamah dipercayai bersubahat meminta wang suapan berjumlah RM2 juta.
Difahamkan, suapan itu adalah bagi membantu menyelesaikan siasatan ke atas seorang ahli perniagaan yang dituduh berkaitan projek Program Jana Ekonomi Pemerkasaan Kontraktor Bumiputera Berwibawa (Jana Wibawa).
Sumber berkata, suspek lelaki berusia lingkungan 50-an itu dipercayai meminta suapan sebagai balasan antaranya untuk meminta SPRM menukar keterangan tertuduh kepada saksi selain menukar pertuduhan rasuah kepada pertuduhan alternatif.
“Suspek ditahan pada pukul 9.30 malam semalam ketika hadir memberi keterangan di Pejabat SPRM Kuala Lumpur.
“Suspek pernah bertugas sebagai timbalan pendaftar mahkamah di Putrajaya sebelum bersara pada Disember 2021,” katanya ketika dihubungi tadi.
Perintah reman selama tiga hari bermula hari ini hingga 20 Mac ini dikeluarkan Majistret Irza Zulaikha Rohanuddin di Mahkamah Majistret Putrajaya selepas pihak SPRM membuat permohonan tersebut pagi tadi.

Sementara itu, Pengarah SPRM Kuala Lumpur, Razaliah Ab. Rahman mengesahkan penahanan tersebut dan kes disiasat di bawah Seksyen 16 (a)(A) Akta SPRM 2009. – KOSMO! ONLINE.


Kabinet setuju guna sebahagian RM150 juta beli jambatan bailey
Oleh LUQMAN RIDHWAN MOHAMED NOR

18 Mac 2023, 2:42 pm
BAGAN DATUK – Kabinet memutuskan agar sebahagian peruntukan RM150 juta kepada Agensi Pengurusan Bencana Negara (Nadma) digunakan untuk membeli jambatan bailey untuk kegunaan di kawasan terjejas banjr di Johor.
Timbalan Perdana Menteri, Datuk Seri Ahmad Zahid Hamidi berkata, antara kawasan yang memerlukan penggunaan jambatan bailey bagi menghubungkan jalan yang terputus termasuklah di Sekijang.
“Ahli Parlimen beritahu saya tentang keperluan jambatan bailey.
“Jawatankuasa peringkat daerah sedang mengkoordinasi agar jalan yang putus dapat dipasang jambatan bailey sebelum pembaikan dan naik taraf jalan dapat dilakukan di kawasan terlibat,” katanya kepada pemberita di sini hari ini.
Beliau berkata demikian ketika menghadiri Mesyuarat Perwakilan UMNO Bahagian Bagan Datuk di sini hari ini.
Kira-kira 15 buah sekolah yang masih terjejas banjir dan pihak kerajaan menerusi Nadma, Angkatan Pertahanan Awam serta Jabatan Kebajikan Masyarakat mengkoordinasi usaha pascabanjir dengan pihak Kementerian Pendidikan, Jabatan Pendidikan Negeri dan daerah serta sekolah terlibat.

Menurut beliau, kerja-kerja pembersihan pascabanjir akan dilaksanakan sebaik banjir surut sepenuhnya bagi memastikan semua pelajar dapat meneruskan sesi persekolahan masing-masing.
Justeru, beliau berharap agar ibu bapa yang mana anak masing-masing bersekolah agar bersabar jika masih belum dapat dibuka untuk sesi persekolahan.
“Insya-Allah gelombang keenam sekarang ini yang mana banjir termenung berlaku di lima daerah di Johor akan surut kerana luruhan hujan tidak akan berlaku lagi,” katanya.
Menurut beliau, pam-pam tambahan bagi mengepam keluar air di kawasan rendah ke saliran lebih besar juga dilakukan bagi mengatasi banjir. – KOSMO! ONLINE


Hujan lebat di Sarawak, Sabah petang ini
Oleh KOSMO!

18 Mac 2023, 3:50 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang di Sarawak dan Sabah sehingga pukul 5 petang ini.
MetMalaysia melalui kenyataan di laman sesawangnya memberitahu, amaran itu dijangka berlaku dibeberapa daerah melibatkan dua negeri berkenaan.
“Di Sarawak melibatkan Serian, Samarahan (Simunjan), Sri Aman, Sibu (Sibu dan Selangau), Mukah, Bintulu, Miri (Subis dan Miri) dan Limbang.
“Manakala Sabah di Pedalaman (Sipitang, Beaufort dan Tambunan), Pantai Barat (Ranau), Tawau (Lahad Datu) dan Sandakan (Tongod, Telupid, Kinabatangan dan Beluran),” kata kenyataan itu di sini hari ini. – KOSMO! ONLINE